title: Lenny Leonard

text: Lenford "Lenny" Leonard on kuvitteellinen hahmo piirrossarjassa "Simpsonit". Hän työskentelee Springfieldin ydinvoimalassa Homer Simpsonin ja Carl Carlsonin työtoverina. Ensimmäisen kerran Lenny nähtiin 1. tuotantokauden jaksossa ”Sulhanen”. Hahmon ääninäyttelijä on Harry Shearer.


title: Lenny Leonard

text: Lenny on Homerin ja Carlin parhaita kavereita ja Moen baarin vakioasiakkaita. Hän on 35-vuotias ja naimaton. Lennyllä on maisterin tutkinto ydinfysiikassa. Hän on sotaveteraani.


title: Lenny Leonard

text: Monessa "Simpsonit"-jaksossa on ollut humoristisia vihjauksia, että Lenny ja Carl olisivat homoseksuaaleja ja rakastuneita toisiinsa, mutta asia jää aina epäselväksi ja katsojan mielikuvituksen varaan. Heidän ystävyytensä näyttää joka tapauksessa painottuvan siten, että Lenny ihailee ja palvoo Carlia. Lenny nähdään useimmiten yhdessä Carlin kanssa, mutta satunnaisesti hän saattaa esiintyä myös yksinään, jolloin hän on yleensä slapstick-tyylisten vastoinkäymisten kohteena.


title: Lenny Leonard

text: Lennyllä on erittäin herkistynyt vasen silmä ja siihen liittyvät haverit ovat muodostuneet sarjassa toistuvaksi vitsiksi: aina kun silmään osuu jotain ainetta tai esineitä, Lenny parahtaa tuskissaan että lääkäri oli kieltänyt juuri kyseisen asian joutumisen silmään, oli kyseessä sitten vanukas tai palapelin palat.


title: Lenny Leonard

text: Lenny on kerran ylennetty voimalan johtajaksi johtaja Burnsin menetettyä omaisuutensa. Eräässä tulevaisuusjaksossa nähtiin myös Lenny mukana voimalan johtokunnassa Burnsin kokouksissa. Voimalan lisäksi Lenny on työskennellyt myös Springfieldin aikuiskoulutuskeskuksessa tupakanjauhamiskurssin opettajana. Hän kuului yhdessä Carlin kanssa myös muinaiseen Kivenhakkaajien veljeskuntaan.


title: Lenny Leonard

text: Lenny on ilmeisesti poliittiselta kannaltaan republikaani, sillä 15. kauden jakson ”Julkea takapuoli” mukaan hänen rinnassaan on suuri Bob Dolea ja Jack Kempiä tukeva tatuointi Yhdysvaltain vuoden 1996 presidentinvaalien ajalta.


title: Lenny Leonard

text: Marge Simpson on luultavasti hieman ihastunut Lennyyn, sillä kun Homer yritti etsiä kaukosäädintä, hän katsoi Margen tukasta, ja löysi Lennyn kuvan, jossa oli vielä sydämiä. Marge on myös huokaillut ihastuneesti Lennyn perään ja kun Homer väitti tämän loukkaantuneen Marge oli hyvin järkyttynyt.


title: Lenny Leonard

text: Sarjan alussa Lenny ja Carl väittävät olevansa yli 40-vuotiaita, mutta tällä erää Lennyn ikä on 35.


title: Hengestä

text: Hengestä () on Aristoteleen koottujen teosten laitokseen eli Corpus Aristotelicumiin kuuluva teos, joka ei kuitenkaan ole todellisuudessa Aristoteleen kirjoittama. Teos on joskus pantu Theofrastoksen nimiin. Kirjoittaja on selvästi tuntenut Aristoteleen teosten corpuksen: teoksella on yhtäläisyyksiä erityisesti Aristoteleen teokseen "Hengittämisestä" ("De respiratione") sekä hänen eläinopillisiin teoksiinsa.


title: Hengestä

text: Teos käsittelee ruumiin perustoimintoja: henkeä ja hengittämistä, pulssia sekä ravintoaineiden imeytymistä. Se koostuu yhdeksästä luvusta:


title: Selma Blair

text: Selma Blair Beitner (s. 23. kesäkuuta 1972 Southfield, Michigan, Yhdysvallat) on yhdysvaltalainen näyttelijätär, joka tunnetaan parhaiten roolistaan elokuvassa "Julmia aikeita" yhdessä Sarah Michelle Gellarin ja Reese Witherspoonin kanssa. Blair näytteli uudestaan Witherspoonin kanssa vuoden 2001 elokuvassa "Blondin kosto". Lyhytikäiseksi jääneessä televisiosarjassa "Zoe, Duncan, Jack and Jane" hän näytteli päähenkilö Zoe Beaniä. "Hellboyssa" ja sen jatko-osassa "" Blair esittää Hellboyn ihastusta, pyrokineettista Liz Shermania.


title: Selma Blair

text: Selma Blair syntyi juutalaisille vanhemmille, Molly Annille ja Elliot Beitnerille, Southfieldissä. Lapsena hän kävi Hillel Day Schoolia sekä Cranbrookin Kingswood Schoolia Detroitin lähellä. Hänellä on sisko, Katherine Cooke Beitner.


title: Selma Blair

text: Myöhemmin hän opiskeli Kalamazoo Collegessa vuosina 1990–1992 ja siirtyi sitten Michiganin yliopistoon, missä hän suoritti alemman korkeakoulututkinnon. Hän opiskeli näyttelemistä Stella Adler Conservatory -näyttelijäkoulussa New Yorkissa.


title: Selma Blair

text: Blair avioitui muusikko Ahmet Zappan kanssa vuonna 2004. He erosivat vuonna 2006. Vuosina 2008–2010 Blair seurusteli näyttelijä Mikey Dayn kanssa. Sen jälkeen hän alkoi seurustella muotisuunnittelija Jason Bleickin kanssa. Heille syntyi poika Arthur heinäkuussa 2011. Seuraavana vuonna pariskunta ilmoitti eroavansa.


title: Bentsoehappo

text: Bentsoehappo (CHO / CHCOOH), josta käytetään myös nimityksiä "bentseenikarboksyylihappo" tai "fenyylikarboksyylihappo" on yksinkertaisin aromaattinen eli bentseenirenkaan karboksyylihappo, jonka bentseenirenkaaseen on liittynyt yksi COOH-ryhmä. Bentsoehapon suolat ja esterit ovat "bentsoaatteja".


title: Bentsoehappo

text: Bentsoehappo on normaaliolosuhteissa valkoista olomuodoltaan kiteistä tai jauhemaista ainetta. Sen moolimassa on 122,1 g/mol, sulamispiste 122 °C, kiehumispiste 249 °C, tiheys 1,3 g/cm (vesi = 1,0 g/cm), leimahduspiste 121 °C c.c., itsesyttymislämpötila 570 °C ja CAS-numero 65-85-0.


title: Bentsoehappo

text: Bentsoehappo toimii elintarvikkeissa säilöntäaineena erityisesti hiivoja ja homeita vastaan. Bentsoehapon elintarvikkeiden E-koodi on E210. Bentsoehappoa on luontaisesti monissa kasveissa kuten esimerkiksi puolukassa.


title: Bentsoehappo

text: Bentsoehappoa voidaan valmistaa hapettamalla tolueenia. Bentsoehappo reagoi elimistöön joutuessaan glysiinin kanssa muodostaen hippurihappoa, jota esiintyy virtsassa.


title: Kiinan Grand Prix

text: Kiinan Grand Prix () on Shanghaissa Kiinassa vuosittain järjestettävä Formula 1 -sarjan osakilpailu.


title: Kiinan Grand Prix

text: Ajatus Formula 1 -kilpailun järjestämisestä Kiinassa virisi 1990-luvun lopulla. Vuoden 1999 Formula 1 -kalenteriin oli merkitty Kiinan GP, joka olisi ajettu Zhuhain radalla. Kilpailu kuitenkin pudotettiin kalenterista logististen ongelmien vuoksi.


title: Kiinan Grand Prix

text: Kiinassa syntyi myöhemmin uusi projekti Formula 1 -kilpailun saamiseksi maahan ja syksyllä 2002 Formula 1:n kaupallisten oikeuksien haltija Bernie Ecclestone ilmoitti, että kaudella 2004 Shanghaissa ajettaisiin Formula 1:n MM-osakilpailu. Kiinan Grand Prix järjestettiin ensimmäisen kerran vuonna 2004.


title: Kiinan Grand Prix

text: Saksalainen rata-arkkitehti Hermann Tilke suunnitteli huippumodernin Shanghai International Circuitin, joka rakennettiin Shanghain miljoonakaupungin keskustan lähettyville. Vuonna 2004 Kiinan GP oli Formula 1 -kauden kolmanneksi viimeinen osakilpailu. Vuonna 2005 Shanghai sai kunnian isännöidä kauden päätöskilpailua. Osakilpailu on ollut suuri menestys ja kerännyt katsomoihin valtavat määrät ihmisiä. McLaren-tallin toimitusjohtaja Zak Brown on esittänyt toivomuksen, että Shanghain lisäksi ajettaisiin myös Pekingissä tai Wuxin kaupungissa.


title: Kiinan Grand Prix

text: Kauden kilpailu tulee olemaan Formula 1 -sarjan tuhannes Grand Prix.


title: Grenaa

text: Grenaa (myös Grenå) on Tanskassa Keski-Jyllannin alueella sijaitsevan Norddjursin kunnan keskustaajama. Vuoden 2012 alussa taajamassa oli 14 206 asukasta.


title: Grenaa

text: Grenaa on myös entinen kaupunki, mutta vuonna 1970 Tanskassa luovuttiin kaupunkikäsitteestä. Grenaa sai kaupunkioikeudet vuonna 1445 mutta se tunnettiin jo 1200-luvulla tärkeänä kauppapaikkana. Grenaasta on laivayhteys Anholtin saarella Kattegatissa. Grenaasta on laivayhteys myös Ruotsin puolelle Varbergiin, jonne on liikennöity vuodesta 1960 lähtien. Kaupungissa on pakkaus-, tekstiili-, kone-, metalli- ja kemianteollisuutta. Se on myös tunnettu kalasatama. Grenaan kirkko on 1400-luvulta, sen ohella nähtävyyksiä on myös akvaario.


title: Grenaa

text: Ennen vuoden 2007 kuntauudistusta silloisen kaupunkitaajamaa laajemman Grenaan kunnan asukasluku oli 18 701 henkeä (2004).


title: Fritz Kreisler

text: Fritz Kreisler (2. helmikuuta 1875 Wien, Itävalta-Unkari – 29. tammikuuta 1962 New York, Yhdysvallat) oli itävaltalais-yhdysvaltalainen viulisti ja viulusäveltäjä. Hän oppi lukemaan nuotteja ennen kuin osasi lukea. Kreisler valmistui Pariisin konservatoriosta jo 12-vuotiaana. Hänen uransa kesti kuusikymmentä vuotta.


title: Fritz Kreisler

text: Kun Kreisler opiskeli Wienin konservatoriossa 1882–1885, hän oli laitoksen tuohon saakka nuorin oppilas. Sitten Kreisler opiskeli noin kolme vuotta Joseph Massartin ja Léo Delibes’n johdolla Pariisissa. Hän teki kiertueen Yhdysvaltoihin 1888.


title: Fritz Kreisler

text: Kreisler osallistui ensimmäiseen maailmansotaan Itävalta-Unkarin armeijassa syksyllä 1914. Hän oli sotilasarvoltaan luutnantti. Jo marraskuussa Kreisler kuitenkin muutti Yhdysvaltoihin. Hänen uralleen aiheutui joksikin aikaa vaikeuksia, koska hän oli ollut mukana keskusvaltoihin kuuluneen valtion armeijassa. Yhdysvaltojen kansalaisuus Kreislerille myönnettiin 1943.


title: Fritz Kreisler

text: Kreislerin tunnetuimpia sävellyksiä ovat hänen lukuisat pienet viulukappaleensa sekä edelleen kantaohjelmistoon kuuluvat sovituksensa.


title: Nikola Gruevski

text: Nikola Gruevski (, s. 31. elokuuta 1970 Skopje) oli Makedonian pääministeri 28. elokuuta 2006 lähtien ja erosi tehtävästään 15. tammikuuta 2016. Hän edustaa keskustaoikeistolaista VMRO-DPMNE-puoluetta, jonka johtaja hän on toukokuusta 2003.


title: Nikola Gruevski

text: Gruevskin vanhemmat erosivat hänen ollessaan 4-vuotias. Gruevskin kasvatuksesta vastasi hänen äitinsä, joka oli ammatiltaan sairaanhoitaja. Äiti sai töitä Libyasta ja he muuttivat sinne. Peruskoulunsa ja Suomen lukiota vastaavan koulunsa Gruevski suoritti Skopjessa. Hän opiskeli taloustiedettä Pyhän Klement Ohridialaisen yliopistossa Bitolassa valmistuen vuonna 1994 ja opiskeli myös Pyhän Kyrilloksen ja Methodiuksen yliopistossa Skopjessa. Valmistumisensa jälkeen Gruevski toimi pankkialalla.


title: Nikola Gruevski

text: Gruevski oli valtiovarainministeri VMRO-DPMNE:n hallituksessa pääministeri Ljubčo Georgievskin alaisuudessa syyskuuhun 2002. Kun puolue hävisi vuoden 2002 vaalit, EU-myönteinen Gruevski nousi puolueen johtoon ja entinen pääministeri Georgievski perusti oman VMRO-kansanpuolueensa. VMRO-DPMNE-puolue keräsi 5. heinäkuuta 2006 vaaleissa 32,5 prosentin äänienemmistön, kun sosiaalidemokraatit saivat 23,3 prosenttia. Korruption kitkemiseksi puolueen jäsenet hallituksessa julkistivat omaisuutensa, jolloin 35-vuotias Gruevski ilmoitti omistavansa 44 000 euroa, ei asuntoa tai autoa. Gruevskin oikeistohallitus sääti lustraatiolain, joka velvoitti tutkimaan kaikki ehdokkaat julkisiin asemiin pyrkivät mahdollisen kommunistiajan tiedustelupalveluyhteyksien varalta.


title: Nikola Gruevski

text: Kreikan tyrmättyä huhtikuussa 2008 Naton Bukarestin kokouksessa Makedonian jäsenyyden maiden nimikiistan vuoksi Gruevski määräsi ennenaikaiset vaalit pidettäväksi 1. heinäkuuta. Kansallistunnetta hyödyntävä VMRO-DPMNE sai lähes puolet äänistä ammuskelun ja väärinkäytössyytösten sävyttämässä vaalissa.


title: Nikola Gruevski

text: Kesäkuun 5. vuonna 2011 pidetyissä vaaleissa Gruevskin puolue VMRO-DPMNE sai jälleen vaalivoiton. Puolue sai 56 paikkaa parlamentin 123 paikasta. Vaalien yhteydessä esitettiin jälleen syytöksiä väärinkäytöksistä, kuten valtion virkamiesten painostamisesta pääministerin puolueen kampanjatyöläisinä toimimiseksi. Vaalitulos julistettiin kuitenkin päteväksi ja Gruevski jatkoi pääministerinä.


title: Nikola Gruevski

text: Tammikuussa 2012 Gruevski avasi Skopjessa Porta Macedonia -nimisen riemukaaren, joka on osa hänen käynnistämästään Skopje 2014 -projektista.


title: Nikola Gruevski

text: Tammikuussa 2016 Gruevski ilmoitti eroavansa, minkä seurauksena Makedoniassa on määrä järjestää ennenaikaiset vaalit huhtikuussa 2016. Sosiaalidemokraattinen oppositio on boikotoinut maan parlamenttia vuoden 2014 vaaleista lähtien ja väittänyt vaaleja vilpillisiksi.


title: Nikola Gruevski

text:
Toukokuussa 2018 Gruevski tuomittiin poissaolevana kahden vuoden vankeuteen korruptiosta. Tapaus liittyy uuden Mercedes-merkkisen auton hankintaan.
Gruevski on oleskellut Budapestissa ja kertoi marraskuussa 2018 hakevansa Unkarista poliittista turvapaikkaa, kun Makedonian viranomaiset antoivat hänestä pidätysmääräyksen.


title: Renee Tenison

text: Reneé Tenison (s. 2. joulukuuta 1968 Caldwell, Idaho) on yhdysvaltalainen valokuvamalli ja näyttelijä.


title: Renee Tenison

text: Tenisonilla on kolme vanhempaa veljeä sekä identtinen kaksossisar Rosie, joka myös työskentelee mallina. Rosie ja Renee poseerasivat yhdessä Playboyssa elokuussa 2002. Renee oli myös "Playmate of the Month" marraskuussa 1989 sekä ensimmäinen afroamerikkalainen Playmate of the Year vuonna 1990. Tämän jälkeen hän on tehnyt näyttelijäntöitä, pääasiassa televisiossa. Hän muun muassa esiintyi pariin otteeseen Suomessakin esitettyssä Bel-Airin prinssi-komediasarjassa.


title: Weber

text: Weber tarkoittaa seuraavia


title: Weber

text: Weberiin liittyvät myös seuraavat asiat:


title: Luettelo Turun yliopiston ainejärjestöistä

text: Tämä on luettelo Turun yliopiston ylioppilaskunnan piirissä toimivista tiedekunta- ja ainejärjestöistä. Turun yliopiston ylioppilaskunnalla on 53 ainejärjestöä sekä noin 15 000 jäsentä.


text: Lista on järjestetty tiedekuntien sekä ainejärjestöjen nimen mukaan, tiedekunnat akateemisessa-, ainejärjestöt aakkosjärjestyksessä.


title: Peugeot Speedfight

text: Peugeot Speedfight on ranskalaisen Peugeot'n valmistama skootterimalli, jota myydään myös moposkootterina.


title: Peugeot Speedfight

text: Speedfight tuli markkinoille vuonna 1997 ja keräsi heti alusta alkaen runsaasti ostajia sekä myös palkintoja, muun muassa Motorcycle News valitsi sen vuoden skootteriksi 1997. Tunnusomaista modernille Peugeotille oli yksipuolinen Single Arm-etujousitus. Uudelle vuosituhannelle tultaessa laajalti hyväksi havaittua konseptia päivitettiin tuoreemmaksi uusilla väreillä, uudella etuvaloumpiolla halogeenivaloineen sekä mittariston, keulan ja perän tyylittelyllä. Näillä muutoksilla terästetty päivitetty suosikki, Speedfight 2, sai ensi-iltansa vuonna 2000.


title: Peugeot Speedfight

text: Speedfightia valmistetaan 50-kuutioisella mopokoneella ja 100-kuutioisella kevariluokan moottorilla. 50cc-malli on saatavilla nestejäähdytteisenä (Liquid cooled/LC) sekä ilmajäähdytteisenä (Air cooled/AC). Kevytmoottoripyöräksi luokiteltavaa 100-kuutioista valmistetaan vain ilmajäähdytteisenä. Moottorit ovat Peugeotin omaa tuotantoa ja jäähdytystapaa sekä iskutilavuutta lukuun ottamatta lähes identtisiä. Kaasuttimena on kaikissa malleissa Gurtner, 50cc-malleissa 12,5mm ja 100cc-mallissa 17,5mm. Mopomallin vakiopääsuutinkoko on vaihdellut noin välillä 50-70. Speedfightin voimansiirto on skootterityyliin CVT-tyyppinen eli variaattori, johon kuuluu etuvariaattori rullineen, hihna ja keskipakokytkin vastapainejousineen. Mopomallin tehoja on rajoitettu pakoputken hukkaputkella sekä vaikutukseltaan mitättömällä ilmanoton kuristuksella. Nopeus on säädetty 45 kmh-rajan sisälle variaattorin rullakuppiin kiinnitetyllä rajoitinlevyllä, joka poikkeaa yleisesti moposkoottereistä käytetystä, variaattorin liukuholkin päälle sijoittuvasta sormusmaisesta rajoittimesta. Painoa skootterilla on 99-101 kg mallista riippuen. Vanteet ovat alumiinia ja kooltaan 12-tuumaiset.


title: Peugeot Speedfight

text: Speedfight on ajo-ominaisuuksiltaan skootterien hyvää keskitasoa, ellei jopa korkeammalla. Paiolin valmistama takaiskunvaimennin hoitaa hommansa varsin mallikkaasti ja eleettömästi. Eräissä erikoismalleissa on vakiovaimenninta parempi lisäsäiliöllinen versio.Etupään Single-Arm-niminen yksipuolinen jousitusratkaisu on terävissä kuopissa hieman tärähtelevä ja äkkipikainen luonteeltaan. Hyväkuntoisella taipaleella se on sitä vastoin herkkä ja jämäkkä. Tasaisella pinnalla alusta ylipäänsäkin sallii suuretkin nopeudet ja tarjoaa tiehen asiallisen tuntuman. Jarrut ovat myös tehokkaat, tosin eivät ylimitoitetun voimakkaat. Niitä saa käyttää ronskistikin, mutta voimakas jarrutus hoituu kyllä hentosormisemmaltakin. Samat jarrut löytyvät myös 100cc-mallista, jonka tarpeet selittävätkin jarrujen laadun.


title: Peugeot Speedfight

text: Speedfightin varustelu on kalliiman luokan skoottereiden keskuudessa tavanomaisen runsas: halogeeni-ajo- ja kaukovalo, kypärätila ja lompakkolokero satulan alla, ajonestolaite, ohjauslukko, polttoaine- ja öljysäiliö lukitussa satulatilassa, alumiiniset matkustajan jalkatapit, matkustajan tukikahva(/spoileri, mallista riippuen), kahden istuttava satula, kahdet peilit, nopeus- ja matkamittari, öljymäärä-, vilkkujen- ja kaukovalojen merkkivalo sekä polttoainemittari ovat kaikki vakiona. Erikoismalleihin (esim. Silversport, X-Race, WRC 206&307, R-Cup, Ultimate Edition, Motorsport) on lisätty monesti alumiiniset astinlaudat sekä erikoisväritys. Lisävarusteista voi poimia esimerkiksi Trelockin lukon, jonka avulla Speedfightin voi kiinnittää vaikkapa tolppaan. Lukko on hyvin vankkarankenteinen. Kun lukkoa ei tarvita, se kelautuu itsestään siististi skootterin sisään ja ulkopuolelle jää näkyviin vain avaimen reikä. Muita lisävarusteita ovat mm. tuulilasi ja lisälokasuoja.


title: Peugeot Speedfight

text: Viritysosia on Speedfightissa käytettävään Peugeotin omaan pystysylinteriseen moottoriin saatavissa hyvin niin tehoputkistojen, sylintereiden kuin voimansiirronkin osien puolesta. Äärimmäisten huipputehojen saavuttamiseen moottori ei tosin tarjoa niin hyvää aihiota, kuin esimerkiksi Piaggion moottori. Optisen tuningin puolella Speedfight ei aivan yllä Yamaha Aeroxin osavalikoimaan, mutta erilaista tuning-osaa on saatavilla runsain mitoin lähes kaikilta tuning-sivustoilta. Muun muassa undertray-ratkaisuja on useilta valmistajilta ja valmiita tarvikekatesarjojakin löytyy. Valaistuspuolella on valittavissa monta erilaista led- ja lexus-lamppua. Pieniä yksityiskohtia käynnistyspolkimista virtalukon kehyksiin on luonnollisesti myös hankittavissa.


title: Peugeot Speedfight

text: Täysin uusi Peugeot Speedfight 3 esiteltiin Kölnin Intermot-messuilla 2008. Se ei ole vielä myynnissä, mutta korvannee Speedfight 2:n vuoden 2009 syksyllä. Kolmannessa sukupolvessa uutta on Jet Force-, Vivacity3- ja Ludix-malleista tuttu vaakasylinterinen moottori sekä täysin uudet runko ja katteet. Myös Single Arm on historiaa, sillä SF3:ssa on hydraulinen teleskooppi edessä. Erikoisuutena Kölnissä esiteltiin erikoismalli "HiFi", jossa on vakiona subwoofer penkin alla ja katteisiin piilotetut diskantit. Äänijärjestelmää kontrolloidaan ohjaustangosta. Erikoismallien tarina jatkuu myös, sillä ainakin RS-versio on ison Geopolis-mallin tapaan luvassa. Etukäteen tätä mallisukupolvea on netin keskustelupalstoilla kritisoitu kärkkäästi ulkonäön lipsumisesta itämaisen näköiseksi, mikä juontaa juurensa yhteistyöhön kiinalaisten kanssa. Peugeot perustelee V-Clic-mallin aloittamaa yhteistyötä kustannussyillä. Hinta tuleekin maahantuojan mukaan asettumaan noin 2200 euron tuntumaan, mikä on sporttiluokassa alhainen luku.


title: Ideapark

text: Ideapark on kauppakeskus Lempäälän Marjamäessä Helsinki–Tampere-moottoritien varressa 12 kilometriä Tampereelta etelään päin. Se avattiin 1. joulukuuta 2006. Ideapark käyttää itsestään nimitystä liikekaupunki, ja sen pinta-ala on yli 104 000 neliömetriä. Tuotevalikoima keskittyy sisustukseen ja muotiin; päivittäistavaroiden ja ruokakaupan osuus on pieni. Kauppakeskuksessa oli vuoden 2006 lopussa 181 yritystä, 1 000 työntekijää, noin 1,2 kilometriä ostos- ja kävelykatuja sekä pysäköintitilaa 3 500 autolle. Vuoden 2008 alussa työntekijöitä kerrottiin olevan jo 1 250 ja vuonna 2010 parkkipaikkoja 4 000. Vuonna 2018 kauppakeskuksen yläkertaan avattiin Särkänniemen perustama sisähuvipuisto Zones. Aiemmin vuosina 2012–2017 samoissa tiloissa toimi Pohjoismaiden suurin sisähuvipuisto Funpark.


title: Ideapark

text: Kauppakeskus laajentui elokuussa 2018 15 000 lisäneliöllä. Näin ollen kauppakeskuksesta tuli Suomen suurin. Laajennetulle alueelle tuli kolmen eri autokaupan liikkeet ja esillä on yli 1 000 autoa. Alue kantaa nimeä Autoareena.


title: Ideapark

text: Ajatuksen Ideaparkin rakentamisesta olivat saaneet vuonna 2003 Toivo Sukari ja tamperelainen liikemies Toni Virkkunen.


title: Ideapark

text: Suurimman taloudellisen vastuun ja puuhamiehen roolin Ideapark-hankkeessa otti Sukari, joka omistaa myös Maskun Kalustetalo -ketjun. Hän myi vuoden 2004 lopussa kiinteistöjä noin 25 miljoonalla rahoittaakseen Ideaparkin rakentamisen. Ulkopuolisilla ei ollut uskoa Ideaparkiin, eikä pankkilainaakaan saatu kuin vasta kaksi vuotta hankkeen aloittamisesta.


title: Ideapark

text: Etelä-Suomen Sanomien artikkelissa heinäkuulta 2007 kerrotaan, että hankkeen rakennuskulut olivat noin 120 miljoonaa euroa. Ideaparkin vuokratuottojen kerrottiin olevan noin 15 miljoonaa euroa vuodessa ja kokonaisarvon noin 200 miljoonaa euroa. Ideaparkissa sijaitsi tuolloin 185 liikettä. Sukari omistaa kokonaisuudesta 80 prosenttia.


title: Ideapark

text:
Voittoa Kiinteistö Oy Ideapark teki ensimmäistä kertaa vuonna 2009, jolloin tammikuussa 2010 päättyneellä tilikaudella voittoa kertyi 440 000 euroa, kun aiempina vuosina tappiota kertyi vuosittain useita miljoonia euroja.
Kauppakeskuksen yhteyteen oli aluksi suunnitteilla nuorten viihdekeskus, hiihtoputki, uimahalli ja väestönsuoja sekä 25-kerroksinen hotelli. Niitä varten tehtävän louhintatyön suunniteltu laajuus on noin 65 000 kuutiometriä.


title: Ideapark

text: Oulun Kuivasrannan kaupunginosaan valmistui Ideapark-kauppakeskus lokakuussa 2014. Jo avajaisvaiheessa Sukari kaavaili hankkeelle laajennusta, ja pahoitteli ettei kaavamääräysten vuoksi liikekeskuksessa ole ruokakauppaa.


title: Ideapark

text: Seinäjoelle on rakenteilla Ideapark-kauppakeskus, jonka on tarkoitus avautua marraskuussa 2019. Rakentaminen alkoi kesäkuussa 2018. Kauppakeskuksen pinta-ala tulee olemaan noin 70 000 neliömetriä.


title: Madhukar

text: Madhukar (s. 1957 Stuttgart, Länsi-Saksa) on saksalainen Advaita-mestari, Jnana-joogi ja kirjailija.


title: Madhukar

text: Madhukar syntyi ja kasvoi Stuttgartissa. Nuoruudessaan hän koki ilmeisen voimakkaita uskonnollisia elämyksiä kristillisen perinteen pohjalta. Päätettyään ekonomian ja filosofian opintonsa yliopistossa, Madhukar työskenteli TV-toimittajana Saksassa. Koettuaan kuolemankokemuksen 1980-luvulla etsiessään vastauksia elämän filosofisiin ja henkisiin kysymyksiin, hän koki voimallisen valaistumisen ja siirtyi opiskelemaan joogaa ja meditaatiota tantrisen buddhalaisuuden pohjalta opettajanaan "dzogchen"-mestari Namkhai Norbun. Madhukar harrasti hengellistä etsintäänsä myös Siperian, Afrikan ja Etelämeren luonnonkansojen parissa.


title: Madhukar

text: Vuonna 1992 Madhukar ryhtyi H.W.L. Poonjan, kuuluisan intialaisen "valaistuneen", Ramana Maharshin kiihkeän seuraajan oppilaaksi. Hänen harrastamastaan hindulaisesta Advaita-suuntauksesta tuli Madhukarin uskonto. Advaita-Vedanta (A-dvaita: ei kaksi = “epä-dualistinen”) on hinduismin mystillinen suuntaus, monistinen filosofia (monismi = kaikki on yhtä), jonka juuret, muiden monististen filosofioiden ohella, ovat Shankarassa (788–820). Sri Poonja antoi Madhukarille hänen nimensä, ja hän valaistui ymmärtämään “kuka hän todella on”.


title: Madhukar

text: Palattuaan Eurooppaan 1997, hän on levittänyt oppiaan julkisten tapaamisten, Satsangien (Sat = totuus, Sangha = yhteisö) välityksellä. Nykyään Madhukar vie Ramana Maharshin ja H.W.L. Poonjan traditiota eteenpäin Amsterdamista käsin. Talvikuukaudet hän viettää Intiassa ja Nepalissa.


title: Ongelmat

text: Ongelmat () on Aristoteleen koottujen teosten laitokseen eli Corpus Aristotelicumiin kuuluva teos. Se ei kuitenkaan ole todellisuudessa Aristoteleen kirjoittama, mutta sisältää hänen teoksistaan johdettuja seikkoja. Se onkin todennäköisesti myöhemmän peripateettisen koulun tuotantoa. Teoksessa käytetty menetelmä on hyvin peripateettinen, ja laaja-alainen sisältö osoittaa koulun kiinnostuksen kohteiden moninaisuuden.


title: Ongelmat

text: Teoksella on selvästi useita kirjoittajia tai kokoajia, ja se on valmistunut nykyisin tunnettuun muotoon vasta ajanlaskun alun jälkeen. Jotkut katsovat, että se olisi valmistunut vasta 400–500 luvulla jaa. Teos on liitetty corpukseen, koska Aristoteleen tiedetään kirjoittaneen samanlainen teos. Hänen aidot teoksensa sisältävät viitteitä vastaavaanlaiseen teokseen. Näistä viitteistä osa voidaan liittää "Problematan" sisältöön ja osaa ei.


title: Ongelmat

text: Teos käsittelee enimmäkseen lääketieteellisiä ja biologisia ongelmia, mutta siihen kuuluu myös mm. matemaattisia ongelmia. Teos sisältää 38 kirjaa, joista jokainen sisältää useita ongelmia. Jokainen näistä ongelmista alkaa muodossa ”Miksi on niin, että...?”. Kysymyksiin ei esitetä suoria vastauksia, vaan kysymysmuodossa esitettyjä arveluita (”Onko niin, koska...? Vai onko niin, että...?”).


title: Ongelmat

text:
I Lääketiede
II Hengitys
III Viinin juominen ja päihtymys
IV Yhdyntä
V Väsymys
VI Makuuasennosta ja muista asennoista
VII Myötämielinen teko
VIII Kylmänväreet ja vapina
IX Mustelmat, arvet ja naarmut
X Yhteenveto fysiikan ongelmista
XI Ääni
XII Miellyttävän hajuiset asiat
XIII Epämiellyttävän hajuiset asiat
XIV Asuinseudun vaikutus luonteenlaatuun
XV Matematiikan teoria
XVI Elottomat asiat
XVII Elolliset asiat
XVIII Kirjallisuuden tarkastelu
XIX Musiikki
XX Pensaat ja vihannekset
XXI Ohrajauhot, ohrakakut, jne.
XXII Hedelmät
XXIII Suolavesi ja meri
XXIV Kuuma vesi
XXV Ilma
XXVI Tuulet
XXVII Pelko ja urheus
XXVIII Kohtuullisuus ja kohtuuttomuus
XXIX Oikeus ja epäoikeudenmukaisuus
XXX Harkitsevaisuus, äly ja viisaus
XXXI Silmät
XXXII Korvat
XXXIII Nenä
XXXIV Suu ja sen osat
XXXV Kosketuksen vaikutukset
XXXVI Kasvot
XXXVII Koko ruumis
XXXVIII Lihan väritys


title: Ongelmat

text: I.1 Miksi on niin, että liiallisuudet aiheuttavat sairauksia? Onko se siksi, että ne synnyttävät epäkohtien liiallisuuden, ja onko niin että sairaus loppujen lopuksi koostuu näistä [liiallisuuksista]?


title: Ongelmat

text: III.2 Miksi on niin, että ne jotka ovat kaikkein eniten humalassa eivät koe suurimpia kärsimyksiä, vaan ne jotka ovat vain hieman päihtyneitä?


title: Ongelmat

text: IV.25 Miksi on niin, että kesällä miehet ovat kyvyttömämpiä yhdyntään ja naiset kyvykkäämpiä?


title: Ongelmat

text: XIX.40 Miksi ihmiset nauttivat enemmän kuunnellessaan niitä jotka laulavat säveliä jotka he jo tuntevat, kuin jos he eivät tunne niitä?


title: Ongelmat

text: XXIX.11 Miksi on kauheampaa surmata nainen kuin mies, vaikka mies on luonnostaan ylempi/ylivoimaisempi kuin nainen? Onko niin koska nainen on heikompi ja näin mies tekee suuremman epäoikeudenmukaisuuden? Vai onko näin siksi, ettei ole miehekästä käyttää omaa voimaansa sellaista vastaan, joka on paljon heikompi?


title: Ongelmat

text: XXXI.29 Miksi vasemmalla ja oikealla kädellä ja jalalla on eroa, mutta näin ei ole silmien ja korvien suhteen?


title: Vibranium

text: Vibranium on Marvel-kustantamon luoma kuvitteellinen metalli. Se esiintyy kahdessa eri muodossa: Antarktiksen vibraniumina ja Wakandan vibraniumina. Ensimmäinen maininta Wakandan vibraniumista oli amerikkalaisessa, vuonna 1966 julkaistussa "Fantastic Four" -lehden numerossa 53 (luonut Stan Lee ja Jack Kirby) ja Antarktiksen vibraniumista oli vuoden 1966 "Daredevil"-lehden numerossa 13 (luonut Stan Lee ja John Romita).


title: Vibranium

text: Vibranium ei ole alkuaine. Sen ominaisuudet eivät sovi mihinkään jaksollisen järjestelmän osaan. Lisäksi vibraniumin atomipaino on niin suuri, että sen pitäisi alkuaineena olla radioaktiivista. Vibraniumin molekyylit pysyvät liikkumattomina jopa lämpötiloissa, jotka ovat absoluuttisen nollapisteen yläpuolella. Tästä syystä Wakandan vibraniumia ei voi kiinteyttää vain laskemalla lämpötilaa. Vibranium kiinteytyy vain 13 kPa:n paineessa ja nesteytyy 3,316 °C.


title: Vibranium

text: Wakandan vibraniumia löytyy vain pienestä afrikkalaisesta maasta nimeltä Wakanda. Tällä vibraniumilla on kyky imeä itseensä kaikenlaisia värähtelytasoja (kuten ääniaaltoja) tavalla, joka on toistaiseksi tuntematon. Vibraniumin oma värähtelytaso ei kuitenkaan nouse prosessin yhteydessä vaan imetty energia sijoittuu metallin molekyylien väliin. Tällainen suuren määrän värähtelyenergiaa itseensä imenyt vibranium on erittäin kovaa. Tohtori Myron McLain loi onnettomuudenomaisessa kokeilussa Kapteeni Amerikan kilven, joka on tehty vibraniumin, teräksen ja adamantiumin yhteisseoksesta. Vibraniumista voi myös tehdä esimerkiksi aseen vaimentimen jolloin laukaisun ääntä ei kuuluisi lainkaan. Samaten mikäli saappaan pohjat teetettäisiin vibraniumista, olisi askelten ääni kuulumaton. Nick Furyn esimerkiksi tiedetään käyttäneen tällaisia saappaita.


title: Vibranium

text: Vibraniumin kyvyllä imeä värähtelyjä on kuitenkin rajansa. Erään kerran öljy-yhtiö Roxxon Oil sai tietää pienestä saaresta, jonka perusta oli puhdasta Wakandan vibraniumia. Roxxon katsoi aiheelliseksi tuhota saari ja sai pommittamalla sen hävitettyä. Vaikkei vibranium kyennytkään imemään räjähdyksiä, se kykeni silti imemään räjähdysten äänienergian itseensä.


title: Vibranium

text: Myöhemmin tiedemies Uysseus Klaw löysi kummullisen vibraniumia Wakandasta. Wakandassa asuvat heimot olivat suojelleet pyhänä pitämäänsä kumpua vuosisatojen ajan ja turhautunut Klaw tappoi heimon päällikön T’Chakan. Kuninkaan pojasta T’Challasta tuli myöhemmin Wakandan uusi kuningas ottaen samalla Mustan Pantterin pyhän roolin harteilleen. T’Challa saattoi vibraniumin olemassaolon muun maailman tietoisuuteen ja myi sitä ulkomaille. Voitot T’Challa käytti valtionsa rikastuttamiseen ja modernisointiin.


title: Vibranium

text: Toista versiota vibraniumista, Antarktiksen vibraniumia (kutsutaan myös Anti-metalliksi) löytyy vain Kadonneesta Valtakunnasta. Tämä metalli tuottaa absorboimisen sijaan värähtelyjä. Se kykenee nesteyttämään kaikki metallit, jotka tulevat kosketuksiin sen kanssa – jopa tuhoutumaton adamantium murskautui kun Henry Pym käytti sitä tuhotakseen Ultronin (tämän vibraniumin tarkka vaikutus Thorin vasaran Uru-metalliin on kuitenkin tuntematon). Suuret määrät Antarktiksen vibraniumia kykenee sulattamaan jopa vieressään olevia metalleja. Mikäli kasattaisiin suunnattomia määriä Antarktiksen vibraniumia yhteen paikkaan, niin jossakin vaiheessa kerääntynyt massa ja värähtelytason kasvu riittäisi teoreettisesti tuhoamaan kaikki metallit kokonaiselta mantereelta.


title: Vibranium

text: Mikäli Antarktiksen vibraniumia säteilytetään tietyillä hiukkasilla, se muuttuu keinotekoiseksi ja epävakaaksi Wakandan vibraniumiksi.


title: Vibranium

text: Parnival Plunder (Ka-Zarin, Kadonneen Valtakunnan herran ilkeä veli) suunnitteli kerran tekevänsä metallista pommeja, joilla valloittaa koko maailma. Uudet Kostajat saivat myös kerran tietää YPKVV:n orjuuttavan mutantteja Kadonneessa Valtakunnassa, jotta nämä voisivat kaivaa Antarktiksen vibraniumia.


title: Melissoksesta, Ksenofaneesta, Gorgiaasta

text: Melissoksesta, Ksenofaneesta ja Gorgiaasta () ovat Aristoteleen nimiin pantuja lyhyitä teoksia, jotka eivät kuitenkaan ole todellisuudessa Aristoteleen kirjoittamia. Ne on kirjoittanut mitä ilmeisimmin joku eklektinen peripateetikko ensimmäisellä vuosisadalla jaa. Ne eivät kuulu Aristoteleen koottujen teosten alkuperäiseen laitokseen eli Corpus Aristotelicumiin, vaan ne on pantu Aristoteleen nimiin vasta myöhemmin.


text: Teokset käsittelevät kolmen esisokraattisen filosofin, Melissoksen, Ksenofaneen ja Gorgiaan, esittämiä olemassaoloa koskevia väitteitä. Ne kumoavat osan näkemyksistä ja esittävät lisäksi erilaisia kritisoivia kysymyksiä.


text: "Melissoksesta" käsittelee erityisesti Melissoksen väitettä siitä, että ”jos mitään on, se on ikuista, sillä on mahdotonta, että se olisi tullut tyhjästä”, eli olemista ja sen ikuisuutta.


text: "Ksenofaneesta" käsittelee erityisesti Ksenofaneen väitettä ”jos mitään on, se ei ole voinut tulla olevaksi — koska se on tullut joko samanlaisesta tai erilaisesta, eikä kumpikaan ole mahdollista — oleva ei voi tulla ei-olevasta eikä ei-oleva olevasta”.


text: "Gorgiaasta" käsittelee erityisesti gorgiaslaista skeptismiä (”mitään ei ole; jos on, se on tuntematonta; jos se tunnetaan, sitä ei voida osoittaa muille”).


title: Italian supercup

text: Italian supercup on italialainen jalkapallokilpailu, joka pelataan aina viikkoa ennen sarjakauden alkua. Supercupissa kohtaavat edellisen kauden Serie A:n mestari sekä Italian cupin voittaja. Eniten supercupin voittoja ovat saavuttaneet Milan ja Juventus, joilla on seitsemän mestaruutta.


title: Kesäparalympialaiset 2004

text: Vuoden 2004 Paralympialaiset järjestettiin Ateenassa 17. - 28. syyskuuta. Kilpailut olivat järjestyksessään kahdennettoista ja niihin osallistui 3 808 urheilijaa 135 eri maasta.


title: Kesäparalympialaiset 2004

text: Kisoihin ei otettu mukaan älyllisesti vammaisia, johtuen 2000 kesäparalympialaisissa tahtuneesta skandaalista, jonka myötä Espanja menetti pyörätuolikoripallon kultamitallin.


title: Kesäparalympialaiset 2004

text: Kisoihin osallistuneista 53:sta suomalaisesta parhaiten menestyi kaksi kultaa kelannut Leo-Pekka Tähti.


title: Vladimiro Montesinos

text: Vladimiro Lenin Montesinos Torres (s. 20. toukokuuta 1945) oli Perun salaisen palvelun ("Servicio de Inteligencia Nacional", SIN) päällikkö presidentti Alberto Fujimorin aikana 1990–2000. Hän oli myös CIA:n yhteistyökumppani 1970-luvulta lähtien ja luotettava yhteistyökumppani Perun hallituksen sisällä.


title: Vladimiro Montesinos

text: Montesinos on kotoisin Arequipasta. Hänen vanhempansa olivat kommunisteja. Montesinos teki uraa armeijassa ja opiskeli 1965 Yhdysvaltain School of the Americasissa Panamassa. Kenraali Juan Velascon vasemmistolaisen juntan aikana hänet nimitettiin pääministeri kenraali Edgardo Mercadon avustajaksi. Häntä syytettiin vakoilusta Yhdysvaltain hyväksi ja Neuvostoliitosta ostettujen aseiden listan luovuttamisesta Yhdysvalloille. Montesinos erotettiin armeijasta 1977 ja tuomittiin vankeuteen.


title: Vladimiro Montesinos

text: 1980-luvulla hän aloitti uuden uran oikeustieteen parissa. Hänen asiakkaisiinsa kuului monia huumakaupasta, veronkierrosta ja petoksista syytettyjä. Fujimorin hänen sanotaan tavanneen tämän pyrkiessä ensi kertaa presidentiksi 1989–1990. Montesinos auttoi hänet petossyytteistä ja järjesti hänelle syntymätodistuksen joka todisti hänen syntyneen Perussa.


title: Vladimiro Montesinos

text: Fujimorin valinnan jälkeen Montesinos pääsi vastaamaan Yhdysvaltain kanssa suoritetuista huumeiden vastaisen sodan operaatioista. Hän oli myös keskeisesti mukana kampanjassa kitkeä loistava polku maasta, auttoi valitsemaan armeijan komentajat ja korkeimman oikeuden tuomarit. Tiedustelupalvelun päällikkönä hänellä oli käytössään laaja ilmiantajien verkosto. Itse asiassa Perua hallitsi vuodet 1990-2001 Montesinos ja presidentti Fujimori oli enemmänkin jonkinlainen marionetti. On myös väitetty perustellusti,että maolaiseksi luokiteltu Loistavan Polun "sissiliike" olisi ollut CIA:n luomus. (Andreo Matias: CIA, Sendero Luminoso, Guerra Politica) Lima 1988.


title: Vladimiro Montesinos

text: Presidentti Fujimorin kaatoi viimein videonauha, jossa Montesinos nähtiin lahjomassa oppositiopoliitikko Luis Alberto Kouria kannattamaan Fujimoria vuotta ennen vaaleja. Fujimorin paetessa Japaniin Montesinos siirtyi Panamaan jossa hänellä on liiketoimia, mutta ei saanut maasta turvapaikkaa ja palasi yllättäen Peruun. Hänet pidätettiin myöhemmin Venezuelassa.


title: Vladimiro Montesinos

text: Häntä vastaan nostettiin yli sata syytettä, korruptiosta asekauppaan ja ihmisoikeusrikoksiin Grupo Colinan tekemistä joukkomurhista Barrios Altosissa marraskuussa 1991 ja La Cantunan yliopiston professorin ja yhdeksän opiskelijan katoamisesta. Hän on saanut tuomion ainakin viidessä jutussa ja 15 vuotta vankeutta.


title: Vladimiro Montesinos

text: Hänet tuomittiin mm. 10000 AK-47-rynnäkkökiväärin salakuljetuksessa Jordaniasta Kolumbian FARC-sisseille. Rynnäkkökiväärit maksoivat 55 USD kappale ja sissit maksoivat niistä 600 USD. Syyttäjän mukaan Yhdysvaltain tiedustelupalvelu CIA oli mukana operaatiossa kun Yhdysvallat samalla rahoitti Plan Columbian perusteella Kolumbian hallituksen sissien vastaista taistelua.


title: Miesten Divari

text: Miesten Divari on miesten toiseksi korkein salibandyn sarjataso Suomessa. Divarissa pelaa 14 joukkuetta. Sarjaan ei voi osallistua sellaisen seuran joukkue, jolla on jo toinen joukkue liigassa, tai Divarissa.


title: Miesten Divari

text: Sarjaa on pelattu kaudesta 1988–1989 asti, mutta sarjataso tunnettiin ennen kautta 2011–2012 nimellä I-divisioona. I-divisioonaa pelattiin itä- ja länsilohkoissa. Nimenvaihdoksen myötä itä- ja länsilohko poistuivat ja tilalle tuli yksi koko Suomen kattava sarjataso, jossa pelaa 14 joukkuetta.


title: Miesten Divari

text:
Kaudella 2018–2019 sarja pelataan yhdessä 14 joukkueen lohkossa. Runkosarja pelataan kaksinkertaisena (26 ottelua). Runkosarjan 8 parasta pääsee pudotuspeleihin. Viimeinen tippuu II-divisioonaan. 12. ja 13. pelaavat putoamiskarsinnoissa.
Peliaika on 3×20 minuuttia tehokasta peliaikaa. Jos varsinainen peliaika päättyy tasan, pelataan 5 minuutin jatkoaika. Jos ratkaisu ei synny jatkoajalla, pelataan rangaistuslaukauskilpailu viidellä laukojalla.


title: Miesten Divari

text: Runkosarjan 8 parasta pelaavat pudotuspelit. Puoliväli- ja välierät pelataan paras kolmesta. Välierien voittajajoukkueet kohtaavat finaalissa (paras viidestä). Finaalin voittaja nousee kaudeksi 2019–2020 Salibandyliigaan.


title: Miesten Divari

text: Pudotuspeleissä jatkoaika kestää 20 minuuttia.


title: Miesten Divari

text: Runkosarjan 12. ja 13. pelaavat keskenään paras kolmesta sarjan. Sarjan voittaja jatkaa ensi kaudella Divarissa ja häviäjä tippuu II-divisioonaan.


title: Miesten Divari

text: Ennen kautta 2011–2012 pelattiin kahdessa lohkossa, jotka oli maantieteellisesti jaettu länsi- ja itälohkoon. Lohkoissa pelasi 12 joukkuetta, jotka pelasivat kaksinkertaisen sarjan yksittäisinä otteluina. Peliaikana oli 3 x 20 minuuttia tehokasta peliaikaa. Ottelun päättyessä tasan pelattiin 5 minuutin jatkoaika äkkikuolemaperiaatteella. Lohkojen kaksi parasta joukkuetta pelasivat liigakarsinnoissa ja neljä viimeistä joukkuetta putosivat suoraan II-divisioonaan.


title: Miesten Divari

text: Liigakarsintojen ensimmäisessä vaiheessa lohkovoittajat pelasivat noususta Salibandyliigaan paras viidestä järjestelmällä (kolme voittoa). Voittaja nousi suoraan liigaan seuraavalle kaudelle. Häviäjä puolestaan jatkoi karsintojen toiseen vaiheeseen, jossa se sai vastaansa liigassa 13. sijoittuneen joukkueen. Lohkojen 2. sijoittuneet joukkueet pelasivat keskenään pääsystä karsintojen toiseen vaiheeseen paras viidestä järjestelmällä. Otteluparin voittaja kohtasi liigassa 12. sijoittuneen joukkueen. Molemmissa pareissa enemmän pisteitä runkosarjassa kerännyt aloitti kotijoukkueena. Toisen vaiheen kahden otteluparin voittajat pelasivat seuraavalla liigassa ja häviäjät I-divisioonassa.


title: Pokkouhri

text: Pokkouhri eli Pokko-uhri on karjalainen uskonnollinen toimitus, jossa uhrataan pässi. Pässin veri valutetaan tsasounan portaiden rakoon. Tapa on alun perin pakanallinen, mutta siihen on tehty kristillinen sisältö, ja monet Karjalan ortodoksit ovat jopa pitäneet sitä kristittynä tapana. Pokko-uhrauksen perinne ehti jo melkein katketa, mutta sitä on paikoin aloitettu uudestaan.


title: Pokkouhri

text: Samantapainen on Mantsinsaaren härkäuhri.


title: Risto Karlsson

text: Risto Perttu Karlsson (20. lokakuuta 1940 Tampere – 20. heinäkuuta 2006 Helsinki) oli suomalainen toimittaja ja kirjailija. Hän oli Suomen dekkariseuran perustajajäsen. Karlsson kirjoitti veijariromaaneja ja salapoliisiromaaneja. Hän määritteli itsensä kirjailijana "lempeäksi anarkistiksi".


title: Risto Karlsson

text: Karlsson aloitti toimittajanuransa Kouvolan Sanomista. Sen jälkeen hän oli toimittajana Warkauden Lehdessä, Uudessa Suomessa, Kotipostissa ja Eeva-lehdessä. Vuonna 1975 Karlsson siirtyi toimituspäälliköksi Seuraan.


title: Risto Karlsson

text: Karlsson kuoli kotonaan 65-vuotiaana sairauskohtaukseen.


title: Dominic Purcell

text: Dominic Haakon Myrtvedt Purcell (s. 17. helmikuuta 1970 Merseyside, Englanti) on englantilaissyntyinen australialainen näyttelijä. Hänet tunnetaan muun muassa televisiosarjasta "Pako", jossa hän esiintyy pääroolissa.


title: Dominic Purcell

text: Purcell syntyi Englannissa vuonna 1970, mutta vietti nuoruutensa norjalaisen isänsä ja irlantilaisen äitinsä kanssa Australiassa. Hän opiskeli näyttelemistä Western Australian Academy of Performing Artsissa (WAAPA) yhdessä Hugh Jackmanin ja Frances O’Connorin kanssa. Valmistuttuaan Purcell sai pääroolin australialaisesta televisiosarjasta "RAW FM".


title: Dominic Purcell

text: Vuonna 2000 Purcell muutti Yhdysvaltoihin ja asui pitkään Los Angelesissa Kaliforniassa vaimonsa Rebeccan kanssa. Heillä on neljä lasta. Pariskunta erosi vuonna 2008. Vuosina 2011–2014 seurusteli AnnaLynne McCordin kanssa.


title: Dominic Purcell

text: Muutettuaan Yhdysvaltoihin Purcell sai pääroolin televisiosarjasta "Mies vailla nimeä" vuonna 2002. Hänen läpimurtoroolinsa oli elokuvassa "Vaarallinen tehtävä II" (2000). Vuonna 2004 hän esiintyi vampyyri Draken (Draculan nykyaikaistettu nimi) roolissa elokuvassa "".


title: Dominic Purcell

text: Vuosina 2005–2009 Purcell näytteli Lincoln Burrowsia televisiosarjassa "Pako". Vuonna 2015 Purcellin vahvistettiin palaavan sarjan vuonna 2016 esitettävälle kymmenjaksoiselle tuotantokaudelle. Purcell on myös vieraillut sarjassa "House" ja esiintynyt elokuvissa "The Gravedancers" sekä "Primeval".


title: Ilmari Aarre-Ahtio

text: Ilmari Aarre-Ahtio (alun perin Aarre Ilmari Nyberg, 4. elokuuta 1924 Tuusula – 18. heinäkuuta 2006 Geneve Sveitsi) oli suomalainen näyttelijä.


title: Ilmari Aarre-Ahtio

text: Aarre-Ahtio kävi Teatterikoulun vuosina 1945–1947. Jo sitä ennen hän oli ehtinyt näytellä Vallilan työväentalon näyttämöllä. Valmistuttuaan Teatterikoulusta hän oli Helsingin ja Jyväskylän teattereissa sekä Lahden kaupunginteatterissa, kunnes sai vuonna 1963 kiinnityksen Turun kaupunginteatteriin, jossa hän näytteli eläkeikään asti. Lisäksi Aarre-Ahtio oli yli kymmenen vuotta kesäaikaan näyttelijänä Samppalinnan kesäteatterissa.


title: Ilmari Aarre-Ahtio

text: Aarre-Ahtio oli Ikolan roolissa dokumenttipohjaisessa näytelmäsarjassa "Sodan ja rauhan miehet", jonka käsikirjoitti ja ohjasi Matti Tapio ja tuotti Yleisradion TV2:n teatteritoimitus.


title: Veijo Hietala

text: Veijo Aulis Hietala (s. 4. lokakuuta 1950 Keitele) on Turun yliopiston mediatutkimuksen lehtori. Hän on julkaissut useita kirjoja elokuvasta, televisiosta ja populaarikulttuurista.


title: Veijo Hietala

text: Hietala toimi Turun yliopiston päätoimisena tuntiopettajana 1984–93 ja elokuvan tutkimuksen lehtorina vuodesta 1993 lähtien. Vuodet 1995–98 hän oli määräaikaisena apulaisprofessorina ja vuodet 2003–04 määräaikaisena professorina. Hietala on ollut myös Tampereen yliopiston elokuva- ja televisiotutkimuksen dosentti vuodesta 1994. Hietala on toiminut myös "Turun Sanomien" kirjallisuuskriitikkona vuodesta 1980 sekä "Ilta-Sanomien" ja "Tiede"-lehden kolumnistina.


title: Veijo Hietala

text: Tohtoriksi Hietala väitteli elokuvan katsojateorioista vuonna 1990 otsikolla "Situating the Subject in Film Theory: Meaning and Spectatorship in Cinema".


title: Veijo Hietala

text: Television animaatiosarjassa "Pasila" on esiintynyt sivuhahmo "Veijo Hietala", joka ulkonäöltään muistuttaa todellista Veijo Hietalaa. Myös sketsisarja "Vintiöissä" Hietalaa on parodioitu "Veijo Hietala Show" -nimisissä sketseissä.


title: Joyboys Story

text: Joyboys Story on Julmahuvi-ryhmän dokumenttiparodia fiktiivisen suomalaispoikabändin menestystarinasta. "Joyboys Story" on MTV3:n tuottama, ja se voitti 1997 pronssisen ruusun Montreux'n Kultaisen ruusun festivaaleilla. "Joyboys Storya" ei ohjannut kukaan vaan kuvaaja Jari Pollari kuvasuunnitteli ryhmän ohjeiden perusteella.


title: Kivalo

text: Kivalo tai Kivalot on noin sadan kilometrin mittainen vaarajono Suomen Lapissa. Se alkaa Perämeren rannikolta Kemin ja Simon väliseltä alueelta ja ulottuu aina itäiseen Lappiin Ylä-Kemijoen varteen saakka. Korkeimmillaan vaarojen huiput yltävät jopa 300 metrin korkeudelle merenpinnasta. Kivalon luonto on vaihtelevaa. Hietaperänkankaalla on pohjoissuomalaista mäntymetsää ja Kaihuavaarassa Rovaniemen alueella koivikkoa.


title: Kivalo

text: Kivalon alueella on tehty metsäntutkimusta vuodesta 1918, ja Metlalla on siellä tutkimusmetsä.


title: Kivalo

text: Kivalon vaarajono on nykyisin pääosin retkeily- ja vapaa-ajanviettokäytössä. Muun muassa Simon kunnassa sijaitsevalta Martimoaavalta johtaa Kivaloille noin kolmentoista kilometrin mittainen patikkareitti. Vaarajonon koillisosassa on myös kaksi luonnonsuojelualuetta. Martimoaavan–Lumiaavan–Penikoiden soidensuojelualueseen kuuluu vaaramuodostelman osista Penikat.


title: Kivalo

text: Kivalon alueella oli joskus 1980–1990-lukujen aikana hiihtokeskus, mutta se lopetti toimintansa 1990-luvun alun lamakauteen.


title: Hömppäveikot

text: Hömppäveikot on vuonna 1996 MTV3:lla esitetty kuusiosainen sketsisarja. Sarjan tunnusmusiikkina oli Johnny Liebkindin esittämä kappale "Hyvin menee kuitenkin".


title: Hömppäveikot

text: Pan Vision julkaisi syyskuussa 2006 Hömppäveikot samassa julkaisussa vuonna 1992 esitetyn "Neurovision" sekä 1997 valmistuneen "Ruonansuu & Petelius Co.":n kanssa. Sarjan alkuperäiset jaksot on koostettu yhdeksään koostejaksoon, jotka sisältävät myös sketsejä "Ruonansuu & Petelius Co." -televisiosarjasta.


title: Tupolev ANT-25

text: ANT-25 (RD) oli ensimmäinen Tupolevin valmistama pitkänmatkan ennätyskone. Sen ensilento tapahtui 22. kesäkuuta 1933. Kone oli varustettu M-34-lentokonemoottorilla. Kolme kuukautta myöhemmin koneessa oli M-34R-moottori, jonka teho oli 671 kW. ANT-25 oli rakenteeltaan kokometallinen alataso ja sen siipien kärkiväli oli 34 metriä. Ohjaamo oli suljettua tyyppiä ja miehistön lukumäärä oli kolme. Kone rekisteröitiin N-25-1:ksi.


title: Tupolev ANT-25

text: 18. kesäkuuta 1937 kone nousi betoniselta lentokentältä lisäpolttoainetankein varustettuna ja lensi Yhdysvaltain länsirannikolle suorittaen laskeutumisen. Kone oli lentänyt yhtäjaksoisesti 9 130 kilometriä 63 tunnissa 25 minuutissa.


title: Tupolev ANT-25

text: Uudistettuna koneella lennettiin 18. heinäkuuta 1937 San Franciscoon 11 500 kilometriä 62 tunnissa 17 minuutissa. Uudistettu ANT-25 määrättiin sarjavalmistukseen pitkänmatkan pommikoneita koskevaa kehitystyötä varten. Kevääseen 1936 mennessä oli 16 kappaletta valmistettu. Valmistus lopetettiin ja koneita käytettiin erilaisiin kokeisiin.


title: Kuivataipaleen kanava

text: Kuivataipaleen kanava on Suonenjoella sijaitseva vuonna 1996 uudelleen avattu museokanava, joka yhdistää Vuoksen vesistön ja Kymijoen vesistön. Tämä niin sanotulla "Savonselällä" sijaitseva sulkukanava on ainut kahden vesistön yhdistävä kanava Suomessa. Alun perin tämän 300 metriä pitkän Paasveden ja Kuvansin välisen vesiyhteyden rakensi 1860-luvulla Hackman-yhtiö puunuittoa varten. Vuosina 1890–1891 kanavaan lisättiin sulut, jotka olivat käytössä aina vuoteen 1951. Sulut mahdollistivat laivaliikenteen Hackmanin Sorsakosken tehtailta rautatien varteen Suonenjoen keskustaan.


title: Kuivataipaleen kanava

text: Kanavan käyttö loppui kokonaan 1960-luvulla. Museovirasto kunnosti kanavan vuosina 1994–1996, minkä jälkeen se otettiin uudelleen vesiliikenteen käyttöön. Nykyinen sulkukammio on 19 metriä pitkä ja viisi metriä leveä, ja sulkuporttien käyttö tapahtuu käsin.


title: Tupolev ANT-35

text: ANT-35 oli neuvostoliittolainen matkustajalentokone, joka oli rakennettu kokometallisen SB-2-pommikoneen pohjalle. Kaksimoottorisen, sisäänvedettävällä laskutelineellä varustetun koneen prototyypin ensilento lennettiin 20. elokuuta 1936. Alatasoisen koneen voimanlähteenä oli aluksi 800-hevosvoimaiset Gnome-Rhône 14K -moottorit, jotka korvattiin myöhemmin venäläisillä M-85-moottoreilla. Koneen miehistössä oli kaksi tai kolme henkeä ja se kykeni kuljettamaan kymmenen matkustajaa.


title: Tupolev ANT-35

text: Koneen seuraava prototyyppi oli "ANT-35bis", jota oli kehitetty edelleen muun muassa vaihtamalla voimalaitteet voimakkaampiin 1 000-hevosvoimaisiin M-62IR-moottoreihin. Konetyyppi meni sarjavalmistukseen vuonna 1937, tuotantosarjan käsittäessä yhdeksän konetta joista viimeinen valmistui vuonna 1939. Kaikki sarjakoneet menivät Aeroflotin käyttöön tyyppinimellä "PS-35". Kesäkuun 1941 jälkeen useita Aeroflotin koneita käytettiin Neuvostoliiton armeijan tärkeiden henkilöiden kuljettamiseen tai yhteyskoneina.


title: Tupolev ANT-37

text: Tupolev ANT-37 (DB-2) oli kahdella Gnome-Rhone 14K -moottorilla varustettu kaukopommituskone, jonka moottorien tehot olivat 597 kW. Prototyypin ensilento lennettiin 16. kesäkuuta 1935. Kone kuitenkin tuhoutui kuukautta myöhemmin. Kone suunniteltiin uudelleen tyyppinimellä DB-2D ja erityistä huomiota kiinnitettiin peräsimeen. ANT-37:ää seuraavia tyyppejä olivat DB-2B ja ANT-37bis, joista rakennettiin kolme ennätyksiä ja kokeita varten. Ensimmäinen ANT-37bis "Rodina":lla suoritettiin naisten pituuslentoennätys 24. syyskuuta-25. syyskuuta 1938, 5 908 km.


title: Argentiinan Grand Prix

text: Argentiinan Grand Prix oli Argentiinassa järjestetty Formula 1 -sarjan osakilpailu.


title: Argentiinan Grand Prix

text: Se ajettiin vuosina 1953–1958, 1960, 1972–1975, 1977–1981, 1995–1998. Kilpailut ajettiin Buenos Airesin Autódromo Oscar Alfredo Gálvez -radalla.


title: Tupolev ANT-9

text: ANT-9 oli venäläinen kuljetuslentokone, jonka ensilento lennettiin toukokuussa 1929. Se oli kokometallinen ja siinä oli kolme Gnome-Rhone Titan -moottoria, joiden tehot olivat 172 kW. Myöhemmin koneessa käytettiin Wright Whirlwind -moottoreita, joiden tehot olivat 224 kW.


title: Tupolev ANT-9

text: Ensimmäisten kahdentoista koneen jälkeen siirryttiin kaksimoottoriseen versioon, joka oli varustettu Mikulin M-17 -moottoreilla, joiden tehot olivat 507 kW. Koneen nopeudeksi tuli tällöin 205–215 km/h. Versio tunnettiin tyyppimerkinnällä PS-9.


title: Canaletto

text: Giovanni Antonio Canale (28. lokakuuta 1697 Venetsia – 19. huhtikuuta 1768 Venetsia), paremmin tunnettu nimellä Canaletto, oli italialainen taidemaalari, joka tunnetaan parhaiten Venetsiaa kuvaavista maisemakuvistaan ("veduta"). Hän oli taiteilija Bernardo Canalen poika, josta johtuu hänen lempinimensä Canaletto, pikku-Canale. Veljenpoika Bernardo Bellotto oli myös maisemamaalari. Hän käytti samankaltaista maalaustyyliä ja joskus myös nimeä Canaletto edistääkseen omaa uraansa. Bernardo Bellotto työskenteli kuitenkin maissa, joissa hänen setänsä ei ollut tunnettu, kuten Saksassa ja Puolassa.


title: Canaletto

text: Canaletto aloitti uransa isänsä oppipoikana ja maalasi teatterilavasteita. Hän sai vaikutteita Giovanni Paolo Panninilta ja alkoi maalata arkipäivän tapahtumia ja ympäristöään. Iso osa Canaletton varhaistuotannosta on maalattu paikan päällä, eikä ateljeessa kuten siihen aikaan oli tapana. Hän onkin tullut tunnetuksi kyvystään kuvata kaupunkien loistoa käyttäen vahvoja värejä.


title: Canaletto

text: Canaletton työt tunnetiin siitä, että ne olivat aina realistisesti kuvattuja, ja niistä näkyi Venetsian veden lasku vuodenaikojen mukaan. Hänen varhaisimpia töitä pidetään usein hänen parhainaan.


title: Canaletto

text: Englantilainen taidekauppias Joseph Smith välitti Canaletton töitä muille englantilaisille. Seitsenvuotisen sodan takia Canaletton töiden kauppaaminen englantilaisille vaikeutui 1740-luvulla. Vuonna 1746 hän muutti Lontooseen parempien markkinoiden toivossa. Hän asui ja työskenteli Englannissa vuoteen 1755 asti.


title: Canaletto

text: Paikalliset odottivat hänen kuvaavan Englantia saman muodin mukaan, kuin hän oli maalannut Venetsiaa. Englannissa hänen maineensa kuitenkin hiipui, eikä se koskaan täysin palautunut ennalleen. Maineen hiipumisen selittää se, että Canaletton töissä alkoi olla toistoa, eivätkä ne lopulta muistuttaneet enää hänen alkutuotantoansa. Englantilainen taidekriitikko George Vertue väitti jopa Canaletton olleen huijari, joka vain esiintyi Venetsian kuuluisana taiteilijana.


title: Canaletto

text: Palattuaan Venetsiaan, Canaletto valittiin Venetsian Akatemiaan vuonna 1763. Asuessaan Venetsiassa hän usein maailasi vanhoista piiroksista, joita oli tehnyt nuorena. Hän jatkoi maalaamista kuolemaansa, eli vuoteen 1768 saakka.


title: Canaletto

text: Hänen seuraajiaan olivat muun muassa Bernardo Bellotto, Francesco Guardi, Michele Marieschi, Gabriele Bella ja Giuseppe Moretti. Joseph Smith onnistui myymään useita Canaletton töitä George III:lle. Kokoelman omistaa nykyään Royal Collection. Muitakin Canaletton töitä on brittiläisissä kokoelmissa, kuten Wallace Collection ja Woburn Abbeyn ruokasalissa.


title: Canaletto

text: Canaletton työt ovat aina olleet korkeasti hinnoiteltuja. Jo 1700-luvulla Katariina Suuri ja muut Euroopan kuninkaalliset kilpailivat hänen maalauksistaan. Vuonna 2005 Lontoossa järjestetyssä huutokaupassa hänen maalauksensa ostettiin 18,6 miljoonalla punnalla .


title: Tupolev ANT-16

text: ANT-16 oli neuvostoliittolainen raskas pommikone. Tyypin ensilento tapahtui 3. kesäkuuta 1933. Aseistuksena oli kaksi 20 mm:n tykkiä ja 10 konekivääriä, ja koneen suurin pommikuorma oli 10 000 kg. Koneen kärkiväli oli 54 metriä ja suurin lentonopeus 200 km/h. Koneen voimalaitteina oli kuusi M-34-lentokonemoottoria. ANT-16 oli ANT-20:n edeltäjämalli.


title: Tupolev Tu-114

text: Tupolev Tu-114 oli pommikone Tupolev Tu-95:n pohjalle rakennettu pitkänmatkan matkustajalentokone, jonka ensilento lennettiin 3. lokakuuta 1957. Ensimmäiset koneet tulivat Aeroflotin käyttöön vuoden 1961 aikana. Koneet poistuivat käytöstä pääosin vuodesta 1971 alkaen. Tu-114:n sotilasversio oli tyyppimerkinnältään Tupolev Tu-126.


title: Krokotiilin kyyneleet

text: Krokotiilin kyyneleet on sanonta, jolla tarkoitetaan teeskenneltyä itkua. Krokotiilien esiintymisalueilla kerrotaan tarinoita, joissa krokotiili ensin itkee nähdessään ihmisen ja sitten syö tämän.


title: Krokotiilin kyyneleet

text: Krokotiilit eivät tiettävästi itke, mutta niillä on kyynelrauhaset, joista erittyvä neste kostuttaa silmiä. Toisinaan kyynelnestettä valuu myös silmien ympäristöön, mikä voi näyttää siltä, että krokotiili itkisi.


title: Brasilian tiedeakatemia

text: Brasilian tiedeakatemia () perustettiin 1916 Rio de Janeirossa. Jäseniä akatemiassa on yhteensä viitisensataa. Jäseniä ovat esimerkiksi Carl Djerassi ja Roberto Augusto DaMatta.


title: Roberto Augusto DaMatta

text: Roberto DaMatta (s. Niterói, 29. heinäkuuta 1936) on tunnettu brasilialainen antropologi. Hänen tutkimuksensa keskittyvät antropologiaan, sosiologiaan sekä valtiotieteeseen.


title: Lateralus

text: Lateralus on Tool-yhtyeen kolmas albumi, joka julkaistiin 15. toukokuuta 2001. Albumi on yhtyeen ensimmäinen viiteen vuoteen, koska yhtyeellä oli oikeustaistelu sen entistä levy-yhtiötä vastaan, ja laulaja Maynard James Keenan oli työskennellyt paljon sivuprojektinsa A Perfect Circlen kanssa.


title: Lateralus

text: Albumilla yhtye meni huomattavasti monimutkaisempaan ja progressiivisempaan ilmaisuun, jonka voi kuulla mm. ensimmäisestä singlestä "Schism", joka sai Grammy-palkinnon parhaasta metalliesityksestä vuonna 2002. Tämän lisäksi myös kappaleiden "Parabol" ja "Parabola" tuomasta kokonaisuudesta julkaistiin single. Kummastakin singlestä on julkaistu myös musiikkivideot ja myöhemmin 2005 DVD-singlet.


title: Lateralus

text: Albumi meni julkaisuaikanaan suoraan Puolan, Kanadan, Yhdysvaltojen ja Australian albumilistojen ykkössijalle. Suomessa albumi sijoittui sijalle 11.


title: Lateralus

text: Albumista on julkaistu CD-version lisäksi myös rajoitettu vinyyliversio vuonna 2005, jonka kannessa oli hologrammikuvio.


title: Lateralus

text: Albumi valittiin vuoden 2001 albumiksi brittiläisen "Kerrang!"-lehden mukaan.


title: Lateralus

text: Sue-lehti valitsi sen 2000-kymmenluvun kymmenenneksi parhaaksi ulkomaiseksi albumiksi vuonna 2009.


title: Iquitos

text: Iquitos on kaupunki Perun Amazoniassa, Loreton alueella. Kaupungissa on noin 370 000 asukasta ja se sijaitsee Amazonjoen varressa noin 100 km alaspäin Ucayali- ja Marañónjokien yhtymäkohdasta ja vajaa 100 km ylävirtaan Napojoen suusta. Kaupunki on vain 104 metriä merenpinnan yläpuolella, vaikka matkaa jokea pitkin Atlantin valtamerelle on 3 400 km. Ilmasto on kuuma ja kostea (ka. kosteus 85 %).


title: Iquitos

text: Kaupunki sanotaan perustetun 1700-luvun puolivälissä, mutta ainakin jo vuonna 1736 paikalla oli pieni kylä. Vasta vuonna 1864 Iquitos alkoi kasvaa, kun siitä tuli Loreton alueen pääkaupunki. Kaupunki koki lyhyen kukoistuskauden 1900-luvun alussa ”kumikuumeen” aikana. ”Kumiparoonien” ajasta on jäljellä joitakin rakennuksia, muun muassa Gustave Eiffelin suunnittelema ”rautatalo”.


title: Iquitos

text: Uusi kasvuvaihe tuli sitten, kun Perun Amazoniasta löytyi öljyä. Nykyään Iquitos on ainutlaatuinen kaupan, talouden ja kulttuurin keskittymä keskellä monin paikoin lähes koskematonta trooppista sademetsää. Kuitenkin pääosin matalasti rakennettuna se pölyisine katuineen muistuttaa enemmän valtavan suureksi paisunutta kylää.


title: Iquitos

text: Iquitos on maailman suurin kaupunki jonne ei pääse maanteitse eikä rautateitse ja lähin maantieyhteys Limaan sijaitsee Pucallpassa (n. 4–6 päivän jokilaivamatkan päässä). Melko uusi maantie johtaa kaupungista vain lähellä Marañónin suuta sijaitsevaan Nauta nimiseen kylään. Amazonjoki on kuitenkin Iquitosiin saakka purjehduskelpoinen, joten kaupungissa on valtamerisatama.


title: Iquitos

text: Itse kaupungissa liikennöidään pääasiassa busseilla, moottoripyörillä ja ”motocarroilla” eli eräänlaisilla moottoripyöräriksoilla. Lähiliikenne kaupungin ulkopuolelle toimii jokilaivoilla. Liikennöintiin varsinkin kaupungin ympäristössä vaikuttaa Amazonin vedenkorkeuden vaihtelu. Vesi on korkealla marraskuusta toukokuuhun. Korkeimmillaan se on toukokuussa ja matalimmillaan lokakuussa. Vedenpinnan korkeusero vuoden aikana on 10–12 metriä.


title: Iquitos

text: Kaupungissa on kaksi yliopistoa: Universidad Nacional de la Amazonia Peruana, joka on valtion yliopisto, ja Universidad Particular de Iquitos, yksityinen instituutti. Lisäksi kaupungissa toimii El Instituto de Investigaciones de la Amazonia Peruana (IIAP) eli Perun Amazonian tutkimuslaitos.


title: Iquitos

text: Kaupungin läheisyydessä on Alpahuayo-Mishanan luonnonsuojelualue, josta Alwyn Gentry löysi 1980-luvun lopulla legendaariset 275 puulajia yhdeltä hehtaarilta. Iquitosista tehdään retkiä myös kauempana olevalle suurin piirtein Pohjois-Karjalan maakunnan suuruiselle Pacaya-Samirian luonnonsuojelalueelle. Sekä Pacaya-Samirian että Alpahuayo-Mishanan suojeluun on suuresti vaikuttanut myös suomalaissyntyinen itseoppinut biologi Pekka Soini (1941–2004), joka teki uraauurtavaa tutkimustyötä Perun Amazoniassa.


title: Ivete Sangalo

text: Ivete Sangalo (s. 27. toukokuuta 1972 Juazeiro, Bahia, Brasilia) on brasilialainen axé- ja MPB-laulaja, sanoittaja ja näyttelijä. Hän on Brasilian suosituin laulaja, ja hänen tuotantoonsa kuuluu muun muassa kuusi Banda Evan kanssa julkaistua ja seitsemän sooloalbumia. Tunnetuin brasilialainen laulajatar on tehnyt show’n (Ivete Sangalo no Madison Suare Garden) New Yorkin Madison Square Gardenilla vuonna 2009 ja lähti sen jälkeen samannimiselle kiertueelle Brasiliaan ja esiintyi muutamassa konsertissa Euroopankin puolella.


title: Ivete Sangalo

text: Sangalo syntyi Bahian Juazeirossa ja vietti lapsuutensa siellä. Hän aloitti uransa koulutapahtumissa mutta siirtyi myöhemmin laulamaan baareissa. Prêmio Caimmy -palkinnon saatuaan hän alkoi saada huomiota ja allekirjoitti sopimuksen Sony Musicin kanssa.


title: Ivete Sangalo

text: Vuonna 1993 Sony päätti uudistaa axé-yhtye Banda Evan, ja hänet valittiin päälaulajaksi. Hän saavutti pian suuren suosion. Hänen yhtyeen kanssa tekemänsä livealbumi "Banda Eva Ao Vivo" oli heidän parhaiten myynyt levynsä. sitä myytiin yli miljoona kappaletta.


title: Ivete Sangalo

text: Vuonna 1997 Ivete aloitti soolouransa. Vuonna 1999 hän julkaisi ensimmäisen soololevynsä, joka samalla myi platinaa. Myös toinen levy "Festa" (2001) myi platinaa. Vuoden 2002 albumi "Se Eu Não te Amasse Tanto Assim" ei myynyt yhtä hyvin kuin aiemmat levyt, mutta menestyi silti. Vuonna 2003 ilmestynyt "Clube Carnavalesco Inocentes Em Progresso" on hänen vähiten myynyt levynsä, mutta se sai kuitenkin kultalevyn.


title: Ivete Sangalo

text: Vuonna 2004 ilmestyi hänen menestynein albuminsa. "MTV ao vivo" -albumi on livealbumi ja sisältää hänen suurimpia hittejään, joista monia ei ollut julkaistu aiemmin levyllä sekä joitakin Banda Evan hittejä. Vuonna 2005 ilmestynyttä albumia "As Supernovas" myytiin pian ilmestymisensä jälkeen kolminkertaisesti platinalevyn verran.


title: Ivete Sangalo

text: Banda Eva (1993-1998)


title: Ivete Sangalo

text: Sooloura (1999-)


title: Sud Aviation

text: Sud Aviation oli ranskalainen valtionyhtiö, joka valmisti lentokoneita. Se syntyi, kun SNCASE ("Société nationale des constructions aéronautiques du sud-est", "Kaakon ilmailu") ja SNCASO ("Société nationale des constructions aéronautiques du sud-ouest", "Koillisen ilmailu") yhdistettiin 1. maaliskuuta 1957. Ne puolestaan oli muodostettu yhdistämällä pienempiä vaikeuksissa olevia yksityisiä lentokonetehtaita kuudeksi suuremmaksi tehtaaksi juuri ennen toisen maailmansodan alkua. Fuusioitumisen seurauksena yhtiöiden lukumäärä Ranskassa putosi siihen määrään, ettei niiden kuvaamisessa tarvittu väli-ilmansuuntia.


title: Sud Aviation

text: Caravellen tullessa markkinoille SNCASO oli kypsä fuusioitumaan ja Sud Aviation syntyi. Yhtiö alkoi suunnitella ylisoonista versiota Caravellesta, joka tunnetaan nimellä Sud Aviation Super-Caravelle. Sitä siitä ei tullut, vaan marraskuussa 1962 Ranskan ja Englannin hallitusten päätöksellä Sud Aviation rakensi British Aircraft Corporationin kanssa yhteisyrityksen, joka kehitti ylisoonisen matkustajakoneen, Concorden.


title: Sud Aviation

text: Sud Aviation fuusioitui Nord Aviationin ("Pohjoisen ilmailu") ja Société pour l’Étude et la Réalisation d’Engins Balistiquesin (SÉREB) kanssa vuonna 1970, jolloin syntyi Aérospatiale. Aérospatiale lähti mukaan moniin eurooppalaisiin konsortioihin: esimerkiksi British Aerospaceen ja Messerschmitt-Bölkow-Blohmin kanssa se rakensi Airbus-yhtiön. Lopulta, vuonna 2000, siitä tuli EADSin ("Euroopan ilmailu jne.") osa. Suurten siviililentokoneiden konsolidaatio EU:ssa saavutti päätöksen.


title: Ænima

text: Ænima on yhdysvaltalaisen Tool-yhtyeen toinen studioalbumi, joka julkaistiin 1996. Albumi on kotimaassaan yhtyeen myydyin. Yhtye löi albumilla itsensä läpi metallin saralla ja monesti albumia pidetäänkin kyseisen aikakauden yhtenä merkittävimmistä julkaisuista sen monipuolisen äänimaailman takia. Albumi oli ensimmäinen, jossa oli mukana basisti Justin Chancellor sillä aikaisempi basisti Paul d'Amour oli lähtenyt yhtyeestä 1995. Vaikka Chancellor olikin koko albumin teon ajan yhtyeessä oli d'Amour ollut mukana kappaleiden "Stinkfist", "Eulogy", "Pushit" ja "Ænema" mukana sillä ne olivat käytännössä olleet valmiita jo kauan ennen albumin nauhoituksia.


title: Ænima

text: Albumin nimi "Ænima" on yhdistelmä sanoista 'anima' () ja 'enema' (). Se voidaan siis tulkita synonyymiksi katharsikselle, sielun puhdistumiselle.


title: Ænima

text: Tyyliltään yhtye meni albumilla paljon raskaampaan ja monimutkaisempaan tulkintaan. Albumin kappaleista tunnetuimmat ovat "Stinkfist" ja "Ænema", joista jälkimmäinen voitti Grammyn vuonna 1998. Edellä mainituista kappaleista tehtiin myös musiikkivideot ja kappaleista "H.", "Eulogy" ja "Forty Six & 2" julkaistiin promosinglet.


title: Ænima

text: Albumi omistettiin vuonna 1994 kuolleelle amerikkalaiselle koomikolle Bill Hicksille, mikä näkyi kappaleissa ja albumin kansitaiteessa. Viimeisen raidan "Third Eye" intro sisältää sampleja Hicksin stand-up -komiikasta. Rumpali Danny Carey on kertonut kappaleen "Eulogy" aiheeksi skientologian perustaja L. Ron Hubbardin, joka esiintyy myös kappaleen "Ænema" sanoituksissa.


title: Ænima

text: Levy sisältää monia raitoja, jotka eivät ole varsinaisia kappaleita vaan eräänlaisia introja tai siirtymiä varsinaisiin kappaleisiin. Näitä ovat "Useful Idiot", "Message to Harry Manback", "Intermission", "Die Eier Von Satan", "Cesaro Summability" ja "(-) Ions".


title: Aleksei Guryšev

text: Aleksei Guryšev (14. maaliskuuta 1925 Moskova, Neuvostoliitto – 16. joulukuuta 1983) oli venäläinen jääkiekkoilija. Pelipaikaltaan keskushyökkääjä. Nelinkertainen Neuvostoliiton all-stars joukkueen jäsen. Neuvostoliiton paras maalintekijä 1949, 1953, 1955, 1957 ja 1958. Hän teki 379 maalia 300 liigaottelussa. Hän on kolmanneksi paras maalintekijä Neuvostoliiton liigahistoriassa. Guryshev pelasi Neuvostoliiton maajoukkueessa vuosina 1954-1959. Hän oli voittamassa molemmat kultamitalit Neuvostoliitolle jääkiekon maailmanmestaruuskisoissa 1954 ja talviolympialaisissa 1956.


title: Nab Labs

text: Nab Labs Oy on suomalainen yksityinen teollisuus- ja ympäristöpalveluita tuottava asiantuntija- ja laboratorioalan yritys. Suurimpia yrityksen asiakassektoreita ovat julkinen sektori, metsä-, kemian-, elintarvike-, kaivos- ja metalliteollisuus. Kuluttajille yritys tuottaa kaivovesianalytiikkaa. Yritys työllisti vuonna 2016 n. 120 henkilöä useilla paikkakunnilla Suomessa ja sen liikevaihto on n. 10 milj.€ (2015). Nab Labs Oy:n kotipaikka on Espoo (ei toimipistettä), mutta yrityksen virallinen osoite on Jyväskylässä.


title: Nab Labs

text: Nablabs syntyi 2003 kun Pohjanmaan Tutkimuspalvelu, Lännen Laboratoriot ja Juve AC yhdistivät toimintansa. Samana vuonna SCC Viatek -konserniin kuuluvan Vesihydro Oy:n laboratorio Helsingissä ja ilmanlaadun mittauksiin erikoistunut Laiteoptimointi ER Oy siirtyivät osaksi perustettua yhtiötä Nablabs Oy:tä.


title: Nab Labs

text: Yrityksen nimi on yhdistelmä sanoista nabla ja labs/laboratory. Yritys on muuttanut virallisen nimensä vuosien varrella Nab Labs Oy:ksi. Yritys on laajentunut perustamisensa jälkeen useilla yritys- ja liiketoimikaupoilla.


title: Nab Labs

text: Laboratorio- ja asiantuntijapalvelut: teollisuuden prosessi- ja tuoteanalytiikka sekä ympäristöanalytiikka- ja tutkimuspalvelut.


title: Música Popular Brasileira

text: Musica Popular Brasileira (MPB) tarkoittaa brasilialaista popmusiikkia, joka kehittyi bossa novan ohella.


title: Private Line

text: Private Line on melodista englanninkielistä rock-musiikkia soittava helsinkiläinen yhtye. Se on julkaissut kolme studioalbumia, EP:n ja useita singlejä sekä musiikkivideoita. Yhtye perustettiin alun perin jo 1990-luvun loppupuolella Jyväskylässä, jonka seudulta yhtyeen jäsenet ovat alun perin kotoisin. Helsinkiin muutettuaan ja Arto Muna ja Millennium -yhtyeessä kitaran soiton lopetettuaan laulaja Sammy perusti yhtyeen uudelleen 2000-luvun alussa. Nykyinen kokoonpano muodostui toukokuussa 2002, jolloin yhtyeeseen liittyi toinen kitaristi Jack Smack kitaristi Jari Huttusen siirryttyä Timo Rautiainen & Trio Niskalaukaus -yhtyeeseen.


title: Private Line

text: Private Line julkaisi parin vuoden hiljaiselon jälkeen uuden singlen ja musiikkivideon "Dead Decade" samannimiseltä, elokuussa 2011 julkaistulta, kolmannelta albumilta. Albumin julkaisi King Foo Entertainment. Musiikkivideon ohjasi Ville Lipiäinen yhteistyössä Greenpeacen kanssa. Yhtye esiintyi kesäkuussa 2011 alkavalla kiertueella ainakin Suomessa, Kiinassa ja Yhdysvalloissa ja on tehnyt esiintymiskiertueita aiemmin Suomen lisäksi myös Japanissa, Venäjällä, Saksassa, Sveitsissä, Itävallassa, Ruotsissa, Britanniassa ja Espanjassa.


title: Rooma (täsmennyssivu)

text: Rooma, Roma tai Rome voi viitata seuraaviin paikkoihin ja asioihin:


title: Spodumeeni

text:
Spodumeeni on pyrokseenimineraaleihin kuuluvaa litiumalumiinisilikaattia (LiAl(SiO)). Sitä esiintyy tavallisesti pegmatiiteissa ja kiteet voivat kasvaa hyvinkin kookkaiksi. Väriltään spodumeeni voi olla esimerkiksi violetti, keltainen tai vihreä. Vaaleanpunaista tai pinkkiä spodumeenikiveä kutsutaan kunziitiksi ja vihreää hiddeniitiksi. Jotkin spodumeenikiteet ovat läpinäkyviä.
Kaikki luonnossa normaaleissa lämpötiloissa esiintyvä spodumeeni on kiderakenteeltaan monokliinistä α-spodumeenia. Se muuttuu kuumennettaessa 1 000 °C β-spodumeeniksi. α-spodumeeni ei liukene missään teollisessa prosessissa, mutta β-spodumeeni liukenee lähes mihin tahansa happoon tai emäkseen.


title: Spodumeeni

text: Spodumeenia voidaan hyödyntää erottamalla siitä litiumia. Suomessa taloudellisia spodumeenipitoisia pegmatiitteja löytyy Kaustisen alueelta, jossa on käynnissä Keliber-kaivoshanke. Läpikuultavat spodumeenikiteet soveltuvat myös korukiviksi.


title: Rooma (televisiosarja)

text: Rooma ("Rome") on amerikkalais-brittiläis-italialainen draamasarja, joka kertoo Rooman tasavallan lopunajan tapahtumista. Se on kuvattu Italiassa. Sarjan ovat tuottaneet televisioyhtiöt HBO, BBC ja RAI. Suomessa sarjaa esittää Nelonen, Jim ja Canal+. Ensimmäinen kausi esitettiin 30. elokuuta – 15. marraskuuta 2006.


title: Rooma (televisiosarja)

text: Toinen kausi alkoi Yhdysvalloissa HBO-kanavalla tammikuussa 2007. Suomessa toisen kauden esitys alkoi Nelosella elokuussa 2008.


title: Rooma (televisiosarja)

text: Sarja käsittelee tasavallan lopunajan Roomaa, jossa poliittisen järjestelmän epävakaus johtaa lopulta perinteisen harvainvallan korvautumiseen yksinvallalla. Sarjassa käsitellään sekä historian merkkihenkilöiden vaiheita että fiktiivisten "tavallisten" roomalaisten elämää.


title: Rooma (televisiosarja)

text: Ensimmäinen kausi kuvaa Julius Caesarin yhteenoton Pompeiuksen ja optimaattien kanssa. Gallian sodasta palaava Caesar kieltäytyy luopumasta legioonistaan ja alkaa verinen sisällissota. Caesar voittaa sodan, mutta tulee murhatuksi tasavaltalaisten attentaatissa. Samalla kuvataan nuoren Octavianuksen kasvua uralla, joka johtaa hänet lopulta Rooman ensimmäiseksi keisariksi.


title: Lore

text: Lore tarkoittaa seuraavia:


title: Motelli

text: Motelli (lyhenne sanasta "moottorihotelli") on yleisimmin vilkkaan tien varrella sijaitseva yöpymiseen ja ruokailuun tarkoitettu matkustajakoti. Motelleissa ei yleensä ole hotellin kaltaisia muita palveluita.


title: Motelli

text: Motellit syntyivät Yhdysvalloissa pitkien highway-ajomatkojen takia autoilijoiden käyttöön. Tyypillinen motelli sijaitsee päätien varressa tai sen lähistöllä, ja siinä on muutamia huoneita yhdessä rakennuksessa sekä pysäköintialue. Ensimmäiset motellit olivat yleensä pieniä, yksityisiä yrityksiä, joissa oli vähän henkilökuntaa. Muodoltaan motellit olivat suurimmaksi määrin kirjaimien ”I”, L”, "S" tai ”U” muotoisia. Majoitustilojen lisäksi motelliin kuului myös toimisto ja kuppila.


title: Motelli

text: Motellit erosivat hotelleista siinä, että ne tarjosivat asiakkailleen enemmän anonymiteettiä. Tästä syystä, varsinkin Yhdysvalloissa, motellit tarjosivat rikollisille oivallisen paikan harjoittaa toimintaansa. Tämä johti esimerkiksi siihen, että FBI:n johtaja J. Edgar Hoover kirjoitti arvostelevan artikkelin nimeltään ”Camps of Crime” "American Magazine" -lehden helmikuun 1940 numeroon. Artikkeli käsitteli hyökkäävästi motellien toimintaa. Toinen motelleihin usein liitetty toiminta on prostituutio. Suomessakin julkisuutta saanut tapaus motellissa harjoitetusta prostituutiosta johti tuomioihin.


title: Motelli

text: Ensimmäisiä motelliketjuksi tuotteistettuja motelleja olivat Suomessa Esso Tavernat. Nimitys motelli tuli Suomessa käyttöön autoistumisen ja automatkailun laajentuessa voimakkaasti 1960-luvulla. Motelleja edelsivät hevoskyydillä matkustaville tarkoitetut kestikievarit.


title: Motelli

text: Suomessa motellit yleistyivät 1960- ja 1970-luvuilla, jolloin maanteiden varsiin rakennettiin majoitusliikkeitä. Suomessa motellit harjoittivat, Yhdysvalloista poiketen, myös ravintola- ja juhlatoimintaa, jonka ansiosta motellit saivat paljon asiakkaita ohjelmapalveluiden ansiosta. Asiakkaat eivät kuitenkaan välttämättä yöpyneet motellissa.


title: Motelli

text: Motelli ei ole saavuttanut palvelumuotona Suomessa samanlaista suosiota kuin tämän palvelukonseptin alkuperämaassa Yhdysvalloissa. Suuren ja harvaan asutun maan liikennevirtojen on arveltu olevan liian ohuita, jotta motellit voisivat menestyä, ja hotellien majoituskapasiteetti on riittänyt vapaa-ajan automatkailijoille. Huoltoasemaketjut ovat rakentaneet osittain motellien tilalle tienvarren palvelukeskuksia, joista ensimmäinen oli valtatie 3:n varrelle Janakkalaan vuonna 1992 valmistunut Linnatuuli.


title: Matkustajakoti

text: Matkustajakoti on vanha ja edullinen majoitusmuoto, jota edelsivät kestikievarit ja majatalot. Matkustajakodit tulivat majatalojen tilalle Suomessa 1930-luvun alussa, kun valtio lopetti majataloilta kestitysvaatimukset. Matkustajakodeille asetettiin uusia palomääräyksiä, joiden takia monet majatalot joutuivat lopettamaan. Lopetettujen majatalojen tilalle nousi uusia erityisten tyyppipiirustusten mukaan rakennettuja matkustajakoteja.


title: Matkustajakoti

text: Matkustajakoti ei kuitenkaan ole pelkästään suomalainen ilmiö. Keski-Euroopassa sitä vastaa parhaiten ehkä ns. "pension" tai "Gasthaus", Italiassa "locanda". Englannissa matkustajakodilla on pitkät perinteet aina vanhoista pubien yläkerroissa toimineista majoitustiloista nykyaikaisiin Guest House -tyyppisiin Bed & Breakfast -majoituspaikkoihin. Myös Suomessa uudet - kaupunkien keskustoissa toimivat - matkustajakodit ovat hakeneet toimintamuotonsa em. saksalaisista ja englantilaisista paikoista.


title: Matkustajakoti

text:
Matkustajakodit tarjoavat edullisen majoitusvaihtoehdon hotellien (wc/suihkutilat jokaisessa huoneessa) ja hostellien (majoitus 4-8 hengen yhteishuoneissa) välille. Hotelleista ne eroavat lähinnä siinä, että wc/suihkutilat ovat erikseen käytävän varrella, ja hostelleista siinä, että majoitus tapahtuu 1-2 hengen huoneissa ja että niissä tarjotaan myös aamiaista.
Matkustajakodit ovat perinteisesti olleet perheyrityksiä. Ne eivät useinkaan tuo suuria tuloja vaan ovat enemmänkin elämäntapa hoitajilleen. Monien matkustajakotien pitäjät ovat vanhentuneet yrityksensä mukana. Vielä 1950- ja 1960-luvuilla teatterit, kuten Punainen Mylly, kiersivät kesällä maaseudulla. Tuolloin luonteva majoitusmuoto olivat matkustajakodit. Myös rillumarei-muusikot, kuten Esa Pakarinen, Tapio Rautavaara ja Olavi Virta, olivat kiertueillaan matkustajakotien asiakkaita.


title: Matkustajakoti

text: Matkustajakodeissa asuminen oli hotelleihin verrattuna hienostelematonta. Voimamiesnumeroita esittänyt Viljami Hautaviita oikoi kiertueillaan käyttämiään rautakankia kuumentamalla ne matkustajakodin uunissa ja takomalla varusteisiinsa kuuluneen alasimen päällä.


title: Matkustajakoti

text: Maaliskuussa 2013 valittu paavi Franciscus viihtyy matkustajakodeissa, sillä hänen elämäntapansa ovat vaatimattomat. Paavinpalatsin sijaan hän haluaa asua Vatikaanin matkustajakodeissa, ja matkustaessaan hän maksaa itse laskunsa. Hän korostaa mielellään köyhien asiaa. Siitä kielii jo hänen valitsemansa nimi Franciscus, joka viittaa köyhien suojeluspyhimykseen Franciscus Assisilaiseen.


title: Matkustajakoti

text: Amerikkalaisista elokuvista tutut motellit korvasivat matkustajakodit 1960- ja 1970-luvuilla, jolloin valtateiden varsiin rakennettiin majoitusliikkeitä. Matkustajakotien kilpailijoiksi halpana majoitusmuotona ovat nousseet 1980-luvulla retkeilymajat ja hostellit, ja näiden vuoksi matkustajakodit ovatkin nykyään katoava majoitusmuoto, kun vielä kulkukauppiaatkin ovat kadonneet lähes kokonaan.


title: Matkustajakoti

text: Aki Kaurismäen nostalgiset elokuvat katoavasta matkustajakotien Suomesta ovat nostaneet esiin hieman matkustajakotien eksotiikkaa nykysukupolvenkin tietoisuuteen.


title: Matkustajakoti

text: Muutamia toimivia matkustajakoteja on vielä olemassa.


title: Shigan prefektuuri

text: Shigan prefektuuri () sijaitsee Kansain alueen pohjoisosassa, Honshūn saarella, Japanissa. Sen pääkaupunki on Ōtsu. Ennen Meiji-restauraatiota alue tunnettiin Omin provinssina.


title: Shigan prefektuuri

text: Japanin suurin järvi Biwa sijaitsee Shigan prefektuurin keskellä ja kattaa kuudesosan prefektuurin pinta-alasta. Prefektuurin alueita kutsutaan myös nimillä, Kohoku (järvestä pohjoiseen), Kosei (järvestä länteen), Koto (järvestä itään) ja Konan (järvestä etelään). Seta-joki saa alkunsa Biwan järvestä ja virtaa lounaaseen kohti Osakan lahtea. Prefektuuria ympäröi kolme vuoristoa: Hira-vuoret idässä sekä Ibuki- ja Suzuka-vuoret lännessä. Asutus keskittyy pääosin Biwan itä- ja etelärannoille. Fukuin, Gifun, Mien ja Kioton prefektuurit jakavat yhteiset rajat Shigan prefektuurin kanssa.


title: Shigan prefektuuri

text: Prefektuurin tunnetuin nähtävyys on historiallinen Hikonen linna, joka on nimetty yhdeksi Japanin kansallisaarteista.Tunnettu japanilainen romaani Genjin tarina on tiettävästi kirjoitettu Ōtsun Ishiyaman temppelissä.


title: Morane-Saulnier

text: Morane-Saulnier on ranskalainen lentokonetehdas. Yhtiön perustivat nimellä Aéroplanes Morane-Saulnier 10. lokakuuta 1911 Léon Morane ja Raymond Saulnier, joka oli suunnittellut lentokoneita jo ilmailupioneeri Louis Blériotn kanssa.


title: Morane-Saulnier

text: Vuonna 1913 Marcel Brindejonc lensi Euroopan läpi Morane-lentokoneella. Roland Garros lensi Välimeren yli MS Type H -lentokoneella alle kahdeksassa tunnissa.


title: Morane-Saulnier

text: Morane-Saulnier L oli ensimmäinen kaupallisesti onnistunut kone. Siinä oli potkurin läpi ampuva konekivääri, jota kehitettiin Roland Garrosin kanssa. Se kuitenkin ampui lavat rikki. Lapoja vahvistettiin metallilevyillä vuonna 1915 ja synkronointia pyrittiin parantamaan. Ensimmäisessä maailmansodassa Moranen koneet osoittautuivat hyviksi hävittäjälentokoneiksi – muun muassa ranskalainen hävittäjä-ässä Georges Guynemer lensi Moranella.


title: Morane-Saulnier

text: 1920-luvun lopussa ja 1930-luvun alussa yhtiö tuotti M.S.230- ja M.S.315 -koneita. Armée de l'Airin paras hävittäjä toisen maailmansodan alussa oli M.S.406, mutta se oli suunniteltu vuonna 1935, ja vuonna 1940 se oli aikansa elänyt.


title: Morane-Saulnier

text: Sotien jälkeen Morane-Saulnier tuotti koulukoneita ja siviilikoneita. Potez osti yhtiön 7. tammikuuta 1962 ja se sai nimen Société d'Exploitation des Établissements Morane-Saulnier (SEEMS). Vuonna 1965 se sulautettiin Sud Aviation -yhtiöön ja 1966 siviilikoneet siirrettiin Société de Construction d'Avions de Tourisme et d'Affaires -yhtiölle (SOCATA), jonka Aérospatiale osti myöhemmin.


title: Morane-Saulnier

text: Yhtiön toiminta jatkuu EADSin osana.


title: Chrysler Neon

text: Chrysler Neon on Chryslerin vuosina 1994–2005 valmistama c-segmentin henkilöauto, jota myytiin Euroopassa ainoastaan Chrysler merkin alla CS, SE, LE, LX sekä R/T varustetasoilla. Neonin tullessa markkinoille yhdysvalloissa, sitä verrattiin Honda Civiciin, Ford Escortiin ja Toyota Corollaan, hinnaltaan edullisena ja suorituskykyisimpänä. Myöhemmin Suomessa Neon sijoittui Honda Accordin, Mazda Familian ja Volkswagen Venton koko- ja hintaluokan autoihin (kts. Tekniikan maailman vertailu alla). Autoa markkinoitiin Yhdysvalloissa Plymouth sekä Dodge Neonina, joista oli saatavana useita variaatioita mm coupe, Srt-4, Srt-4 ARC, R/T.   Neonien valmistus loppui 23. syyskuuta 2005. DaimlerChrysler korvasi mallin Dodge Caliberilla vuosimallista 2006 alkaen.


title: Chrysler Neon

text: Dodge Neonin mallivuosi 1995 tuli markkinoille vuoden 1994 alussa Yhdysvalloissa ja se suunniteltiin valmistuskustannuksiltaan edulliseksi. Säästösyistä kannentiiviste vaihdettiin suunnitellusta kolmikerroksisesta hieman halvempaan, jota ei suunnittelussa otettu huomioon aiheuttaen tiivisteen hajoamisen ennenaikaisesti. Kun ongelma havaittiin 1996-1997 rikkoontuneet autot korjattiin valmistajan puolesta ja siirryttiin käyttämään suunnitelman mukaista tiivistettä joka paransi tiivisteen kestävyyttä . Säästöjä haettiin myös vaihteistoöljyn lauhduttimesta, joka sulautettiin moottorin jäähdyttimen kiertoon käyttäen jäähdytysnesteen seassa korroosioherkkiä messinkisiä putkia oman erillisen lauhduttimen sijaan. Vikatilanteessa jäähdytysneste virtaa vaihteistoon altistaen sinällään erittäin kestävän vaihteiston glykolille, joka tuhoaa kitkapinnat. Kolariturvallisuus testatiin jenkeissä surkein arvosanoin(Poor). Manuaalivahteisena ja kevyenä polttoaineenkulutus on alle kuusi litraa sadalla kilometrillä maantieajossa. Automattiversion kulutus on maltillinen, mutta vanhahtavana kolmivaihteisena kulutus nousee noin seitsemään litraan jopa maantiellä.


title: Chrysler Neon

text: Neon uudistettiin paljon 2000-2005 mallisarjoihin jolloin ajo-ominaisuudet ja mukavuus paranivat. Alustakin koki muutoksia. Kolariturvallisutta yritettiin parantaa ja arvosanaksi tuli välttävä nokkakolarissa ja surkea sivutörmäyksessä. Muutosten myötä paino lisääntyi. 2001 jälkeen uudistettiin manuaalivaihteisto vahvempaan sekä automattivaihteisto nelivaihteiseen. 2003 uudistettiin moottorinohjaus ngc sukupolveen sekä turvalaitteistoa. Saataville tuli sivuturvatyynyt jotka paransivat surkeaa tulosta kolaritestissa huomattavasti. Samana vuonna esiteltiin malliston huipulle Dodge Neon SRT-4, jonka 2,4-litrainen moottori tuotti noin 230 hevosvoimaa. Auto oli aikanaan Yhdysvaltain nopein sarjatuotantoauto alle 20 000 dollarin: kiihtyi 0-100 km/h alle 6 sekunnin.


title: Chrysler Neon

text: Auton pienehkö ilmanvastuskerroin (0,335) mahdollistaa 132 hevosvoiman moottorilla 197 km/h huippunopeuden ja erittäin hyvän polttoainetalouden, varsinkin auton suorituskykyyn nähden. Neon on matala ja siinä on etupuskurin alla pehmeä etuspoileri. Ohjaus on kevyt yhdysvaltalaiseen tyyliin, eikä alusta ole kova. Neonin pyörät ovat auton nurkissa, mikä tekee ajettavuudesta jämäkän ja hauskan. Ensimmäisen sukupolven malleissa ääneneristys oli heikko, mikä toi erityisesti nastarenkaiden äänet melko hyvin matkustamoon. Meluun vaikutti myös 1. version Neoneissa käytetyt kehyksettömät ovilasit. Vuoden 2000 mallinen toisen sukupolven Neon tarvitsi 11,2 sekuntia kiihtyäkseen 0-100 km/h.


title: Chrysler Neon

text: Dodge Neonin moottori perustuu väljästi Chryslerin K-moottoriin vuodelta 1981. Moottori on sylinterisijoitukseltaan rivimoottori. Yleisin moottori on 2,0-litrainen SOCH. Samasta moottorista on lisäksi 1,6-litrainen sekä 1,8-litrainen versio. 1,6-litraista käytettiin myös ensimmäisen sukupolven MINI:ssä. 2,0-litrainen on tuttu myös Chrysler Stratuksen pienimpänä moottorina.


title: Chrysler Neon

text: Dodge Neoneissa on sekä manuaali- että automaattivaihdelaatikkoja. Oli viisivaihteinen M5- manuaali, kolmi- ja myöhemmin nelivaihteinen automaatti sekä nelivaihteinen Autostick- vaihteisto jossa myös vaihteen käsivalintamahdollisuus. Suurin osa Neoneista on varustettu automaattilaatikolla. Vaihteistojen välityksissä on eroa 1. ja 2. sukupolven välillä. 1. sukupolven manuaalivaihteinen kulutti vähemmän ja kiihtyi nopeammin kuin toisen sukupolven manuaalivaihteinen.


title: Sacha Remling

text: Sacha Sebastian Remling (s. 16. joulukuuta 1971) on suomalainen ravintoloitsija ja toimittaja. Hän oli yksi MoonTV:n tunnetuimmista juontajista.


title: Sacha Remling

text: Remling tuli tunnetuksi MoonTV:n rääväsuisena toimittajana. Hän juonsi ohjelmia "Mustapippuri", "Radalla", "REC" ja "Festarispesiaalit" sekä toimi tuottajana ja kanava-AD:nä. Remling on julkaissut myös "Mustapippuri"-keittokirjan (Otava 2001) yhdessä ohjelman toisen toimittajan Matti Djateun kanssa. MoonTV:n lopetettua Remling siirtyi mainostoimisto Taivaaseen. Keväällä 2011 hän juonsi "Ihan finaalissa" -ohjelmaa yhdessä Edu Kehäkettusen kanssa.


title: Sacha Remling

text: Remling perusti We Got Beef -nimisen baarin Helsingin Punavuoreen vuonna 2003 yhdessä Kössi Rehmosen ja Antti Eerikäisen kanssa. Remling, Eerikäinen ja Rehmonen sekä Juri Hakala pitivät Slussen-nimistä ruokaravintolaa Punavuoressa vuosina 2006–2008. Remling, Rehmonen ja Eerikäinen ovat omistaneet myös Bali-Hai-nimisen ruokaravintolan niin ikään Punavuoressa.


title: Sacha Remling

text: Vuonna 2014 Remling ja Edu Kehäkettunen alkoivat juontaa "Hesa o Ygöne" -nimistä ohjelmaa Radio Helsingissä. Ygösen jälkeen Remling siirtyi "Radio Helsingin aamuihin", jossa hänen juontajakavereinaan olivat Maria Veitola ja Aleksi Pahkala. Keväällä 2015 Remling lopetti juontajana Radio Helsingissä ja muutti USA:han.


title: Tuulilasi (lehti)

text: Tuulilasi on Suomen suurin autolehti. Se on ilmestynyt vuodesta 1963. Lehden julkaisija on A-lehdet ja se ilmestyy 16 kertaa vuodessa. Lehden levikki vuonna 2012 oli 62 476.


title: Tuulilasi (lehti)

text: "Tuulilasin" perusti Yhtyneet Kuvalehdet Oy vuonna 1963. Lehti siirtyi A-lehtien kustannettavaksi 1971. Vuosina 2015-2017 "Tuulilasia" toimitti A-lehdille alihankintana Närsäkkälän Viestintä -niminen yritys. Tuulilasin teko siirtyi takaisin A-lehtiin toukokuussa 2017, ja päätoimittajaksi tuli Olli Koivusalo.


title: Gnome-Rhône

text: Gnome et Rhône oli ranskalainen lentokonemoottoreiden valmistaja.


title: Gnome-Rhône

text: Yhtiön perusti vuonna 1900 ranskalainen Louis Seguin. Yhtiö tuotti lisenssillä saksalaista "Gnom"-moottoria, joka oli Motorenfabrik Oberurselin kehittämä.


title: Gnome-Rhône

text: Ensimmäinen maailmansota potkaisi tuotannon käyntiin: yhtiö valmisti sinä aikana 100 000 moottoria. Sodan jälkeen yhtiö alkoi valmistaa Bristol Jupiter-moottoriin perustuvaa tähtimoottoria. Toisen maailmansodan alla ja aikana yhtiö valmisti Gnome-Rhône 14K "Mistral Major" -moottoreita, joita käytettiin sekä akselivalloissa että liittoutuneiden joukoissa.


title: Gnome-Rhône

text: Vuonna 1949 Gnome-Rhône liittyi SNECMAan.


title: Puoliautomaattinen vaihteisto

text: Puoliautomaattinen vaihteisto tai robottivaihteisto on automatisoitu manuaalivaihteisto, joka käyttää elektronisia antureita, prosessoreita ja vauhdittajia vaihteiden vaihtamiseen. Näin autossa ei tarvita kytkinpoljinta. Vaihdetta voi vaihtaa joko käsin tai antaa automaattisen vaihtotoiminnon hoitaa sen kuljettajan puolesta. Kytkin toimii elektronisesti ja synkronisoi ajoitusta ja vääntömomenttia, jotta vaihteen vaihto tapahtuisi nopeasti ja rauhallisesti. Autonvalmistajat suunnittelivat puoliautomaattisen vaihteiston erityisesti kaupunkiajoa varten. Se onkin perinteistä automaattivaihteistoa huomattavasti polttoainetaloudellisempi, ja myös valmistuskustannuksiltaan edullisempi.


title: Puoliautomaattinen vaihteisto

text: Esimerkiksi Opelin kehittämä "Easytronic" on puoliautomaattinen vaihteisto. Automaattisen vaihtotoiminnon voi kytkeä ajon aikana pois päältä, jolloin vaihteisto muuttuu käsin käytettäväksi. Lisäksi joissain malleissa käytettävissä on niin sanottu talviasento ja Sport-tila. Talviasennon ollessa kytkettynä liikkeellelähtö tapahtuu kakkosvaihteelta. Sport-tilassa moottori kiertää korkeammille kierroksille ennen vaihtamista.


title: Nyland

text: Nyland voi tarkoittaa seuraavia;


title: Suomen Urheiluliitto

text: Suomen Urheiluliitto (aiemmin Urheiluliitto) eli SUL on suomalaisen yleisurheilun lajiliitto. Liittoon kuuluu yli 600 jäsenseuraa, joiden toiminnassa on mukana 70 000 henkilöä. SUL on kansainvälisen yleisurheiluliitto IAAF:n jäsen.


title: Suomen Urheiluliitto

text: Liiton tavoitteena on tukea jäsenjärjestöjä tuottamaan kansainvälisesti menestyviä yleisurheilijoita ja järjestää yleisurheilutoimintaa erilaisille ryhmille.


title: Suomen Urheiluliitto

text: SUL:n toimitusjohtaja on Harri Aalto ja hallituksen puheenjohtaja Vesa Harmaakorpi.


title: Suomen Urheiluliitto

text: SUL oli aluksi Suomen Valtakunnan Urheiluliiton (SVUL) alainen urheilujaosto, mutta itsenäistyi omaksi liitokseen vuonna 1932. SUL pysyi kuitenkin SVUL:n jäsenenä aina sen lakkauttamiseen saakka.


title: Suomen Urheiluliitto

text: SUL:n jäsenseurat kuuluvat 21 alueelliseen piirijärjestöön, joista kolme on ruotsinkielisiä Svenska Finlands Idrottsförbundin (SFI) jäsenpiirejä.


title: Suomen Urheiluliitto

text: Piirijärjestöt ovat: Helsinki, Uusimaa, Häme, Lahti, Keski-Suomi, Varsinais-Suomi, Satakunta, Etelä-Pohjanmaa, Keski-Pohjanmaa, Pohjois-Pohjanmaa, Kymenlaakso, Etelä-Karjala, Pohjois-Karjala, Etelä-Savo, Pohjois-Savo, Kainuu, Länsi-Pohja, ja Lappi sekä ruotsinkieliset Nyland-Åboland, Åland ja Österbotten.


title: Suomen Urheiluliitto

text: SUL:n päättävinä eliminä toimivat liittovaltuusto ja hallitus. Valtuusto muodostuu piirien ja erityisryhmien edustajista ja valitsee hallituksen. Hallituksessa on 9–11 jäsentä mukaan lukien liiton puheenjohtaja. Hallituskausi on kaksivuotinen. Hallituksen puheenjohtajana on toiminut vuodesta 2013 Vesa Harmaakorpi. Vuoden 2019 alussa puheenjohtajana aloittaa Sami Itani.


title: Suomen Urheiluliitto

text: SUL:lla on noin 25 varsinaista työntekijää. Ylintä johtoa edustaa toimitusjohtaja. Toukokuusta 2018 tehtävässä on toiminut Harri Aalto.


title: Suomen Urheiluliitto

text: SVUL:n urheilujaoston puheenjohtajat:


title: Suomen Urheiluliitto

text: SUL:n puheenjohtajat:


title: Suomen Urheiluliitto

text: SUL:n kunniapuheenjohtajat:


title: Antipater (Idumea)

text: Antipater tai Antipatros oli Herodesten hallitsijasuvun kantaisä ja Herodes Suuren isä. Hän oli alun perin Idumeasta (muinainen Edom), Judean eteläpuolelta. Idumealaiset oli pakotettu juutalaisuuteen.


title: Antipater (Idumea)

text:
Makkabialaisen hallitsijasuvun sisäisessä kiistassa Antipater kannatti Hyrkanos II:a tämän kamppailussa tämän veljeä Aristobulosta vastaan. Lopulta Pompeiuksen avustuksella
Hyrkanos sai voiton veljestään. Kun Pompeius ja Julius Caesar ajautuivat sotaan toisiaan vastaan, päättivät Hyrkanos ja Antipater auttaa Caesaria. Antipater johti joukkonsa kohti Aleksandriaa, jossa Caesar oli piiritettynä. Saatuaan sodan päätökseen Caesar nimitti Antipaterin Judean "epitropokseksi" eli hallitsijaksi. Antipater sai samalla myös Rooman kansalaisoikeudet.


title: Antipater (Idumea)

text: Julius Caesar murhattiin 15. maaliskuuta 44 eaa. Tämän jälkeen Gaius Cassius Longinus ja Marcus Junius Brutus pakenivat itään. Cassius saapui Syyriaan, missä he määräsivät itäiset maakunnat maksamaan veroa. Juutalaiset määrättiin maksamaan 700 talentin verran veroa. Antipater jakoi maksettavat verot poikiensa ja ystäviensä kesken.


title: Antipater (Idumea)

text: Eräs Malakias, joka oli vastussa muun muassa Gofnan, Emmauksen, Luddan ja Thamnan alueista, viivytteli veron maksamista. Cassius lähti joukkoineen marssimaan aluetta kohden. Antipater pelasti kuitenkin Malakiaan suorittamalla 100 talentin veron roomalaisille. Antipater kohtasi myös loppunsa, silla juuri mustasukkaisuuden riivaama Malakias myrkytti hänet.


title: Antipater (Idumea)

text: Antipater oli naimisissa nabatealaisen Kyproksen kanssa. He saivat neljä poikaa: Feisal, Herodes, Joosef ja Feroras. Pari sai myös yhden tyttären Salomen


title: Korento

text: Korento on alun perin keppiä tarkoittava suomen kielen sana. Korento voi olla:


title: Honda Accord

text: Honda Accord on Hondan vuodesta 1976 alkaen valmistama ylemmän keskiluokan henkilöautomalli. Alun perin malli esiteltiin Honda Civiciä suurempana hatchbackina. Vuodesta 1977 alkaen Honda Accord on ollut sedan, mutta myös farmariversioita on valmistettu. Honda Accordista on olemassa merkittävästi toisistaan poikkeavat mallisarjat Euroopan, Amerikan ja Aasian markkinoille.


title: Honda Accord

text: Honda Accordin ensimmäinen mallisukupolvi sijoittuu tuotantovuosiin 1976–1981, toinen 1982–1985, kolmas 1986–1989, neljäs 1990–1993, viides 1994–1997, kuudes 1998–2002, seitsemäs 2003–2008 ja kahdeksas 2009 alkaen.


title: Honda Accord

text: Honda Accordia on myyty maailmanlaajuisesti noin 18 miljoonaa kappaletta.


title: Honda Accord

text: Toisen sukupolven Accordeista maahantuoja Veho toi aluksi Suomeen vain kahta 12-venttiilisellä 1,8 litran nelosmoottorilla varustettuja ylemmän pään malleja, joista kalliimmassa EXR-mallissa oli vakiovarusteena lukkiutumattomat jarrut. "Helsingin Sanomien" koeajossa uutta Accordia pidettiin ensimmäistä sukupolvea urheilullisempana, ja sen todettiin olevan sisämitoiltaan merkittävästi ahtaampi kuin saman lehden äskettäin koeajama samankokoinen Toyota Camry. Mukavuudesta Accordia kuitenkin kehuttiin.


title: Honda Accord

text: Viidennestä sukupolvesta eli vuodesta 1993 alkaen Accordin eurooppalaista mallia alettiin valmistaa Englannin Swindonissa, ja autosta suunniteltiin omat versiot myös Yhdysvaltojen ja Japanin markkinoille. Suomeen tuotiin aluksi euromallin varusteluversioita 2.0iS ja 2.0iLS.


title: Sami Rähmönen

text: Faisal Sami Adnan Rähmönen (s. 19. huhtikuuta 1987 Turku) on suomalainen jalkapalloilija, joka edustaa Ykkösessä pelaavaa Turun Palloseuraa. Hän on pelipaikaltaan oikea laitapuolustaja, mutta voi pelata myös laitalinkkinä.


title: Sami Rähmönen

text: Rähmönen aloitti jalkapallon pelaamisen 7-vuotiaana Hannunniitun nappuloissa. Hän nousi TPS:n liigajoukkueeseen seuran A-junioreista vuonna 2005, ja vakiinnutti seuraavan kauden alussa paikkansa avauskokoonpanossa. Rähmönen on tullut tunnetuksi terävistä oikean laidan nousuistaan, mutta hän hallitsee myös puolustuspelaamisen. Hänellä on TPS:n kanssa sopimus kauden 2016 loppuun asti.


title: Setä Koponen

text: Setä Koponen (oikealta nimeltään Tommi Koistinen, s. 31. toukokuuta 1978 Espoo), on espoolainen rap-artisti. Hän on tehnyt yhteistyötä muun muassa Raimon, Edu Kehäkettusen, Davon sekä Tuomion & Koneen kanssa. Koistinen on opiskellut Helsingin kauppakorkeakoulussa. Nykyään hän vaikuttaa rap-yhtyeessä nimeltä Reilukerho.


title: Jalkanaru

text: Jalkanaru on metsästyksessä käytetty kettujen pyydystämiseen tarkoitettu vaijerisilmukasta, laukaisimesta ja jousesta koostuva ansa. Joissakin malleissa jousen suojana on lisäksi putki.


title: Jalkanaru

text: Jalkanarun käyttö perustuu kettujen taipumukseen käyttää samaa jälkeä kulkiessaan esimerkiksi haaskalle ja pois sieltä, kun lunta on paljon ja umpihangessa kulkeminen on raskasta. Jalkanarua käytetään kettujen pyyntiin niin, että silmukka asetetaan ketun jäljen ympärille hieman lumen alle piiloon. Jalkanaru kiinnitetään risuun tai jarrukalikkaan, joka hidastaa naruun jääneen ketun kulkua niin, että eläin on mahdollista hiihtää tai juosta kiinni ja lopettaa. Kiinteästi ansaa ei tule kiinnittää, jotta kettu pääsee menemään suojaan eikä hätäänny ja revi itseään.


title: Jalkanaru

text: Kun kettu astuu silmukkaan, laukaisin päästää jousen kiristämään silmukan, jolloin jalkanaru kiristyy niin tiukalle, ettei kettu saa vedettyä käpäläänsä silmukan läpi. Kiristyneen silmukan halkaisijan on lain mukaan oltava vähintään 30 mm, jotta eläimen raaja ei vahingoittuisi. Jalkanaruansa tulee kokea vähintään kerran vuorokaudessa, kuten muutkin elävänä pyytävät ansat. Ansaan jäänyt eläin lopetetaan esimerkiksi haulikolla, pienikaliiperisella kiväärillä tai pistoolilla ampumalla.


title: Jalkanaru

text: Jalkanarupyynnin arvostelijat ovat kiinnittäneet huomiota mm. siihen, että ilveksiä ja susia jää jalkanarupyynnin sallitun saaliin ketun ohella sivusaaliiksi.


title: Muumion paluu

text: Muumion paluu () on vuonna 2001 ensi-iltansa saanut Stephen Sommersin ohjaama yhdysvaltalainen seikkailuelokuva, jonka pääosissa näyttelivät Brendan Fraser, Rachel Weisz, John Hannah, Arnold Vosloo, Oded Fehr, Patricia Velásquez ja Dwayne ”The Rock” Johnson. Se on jatko-osa vuoden 1999 elokuvalle "Muumio".


title: Muumion paluu

text: "Muumion paluun" inspiroimana elokuvasarjalle toteutettiin myös 5 000 vuoden taakse sijoittuva esiosa ja spin-off -elokuva "Skorpionikuningas", joka keskittyy Johnsonin esittämään Mathayusiin. Jatko-osa "" sai ensi-iltansa vuonna 2008.


title: Muumion paluu

text: Eletään vuotta 3067 ea. kaupungissa nimeltä Theba. Tuolloin suuri Skorpionikuningas yritti joukkojensa kanssa valloittaa "tunnetun maailman". Seitsemän vuotta kestäneen sodan päätteeksi Skorpionikuninkaan armeija ajettiin Ahm Sheren aavikolle. Yksi kerrallaan he kuolivat aurinkoon. Lopulta vain puolikuollut Skorpionikuningas oli jäljellä. Hän solmi sopimuksen Anubiksen kanssa, jonka mukaan Anubis säästäisi hänet ja hän antaisi sielunsa. Anubis antoi armeijansa Skorpionikuninkaan käyttöön. Kun hän oli tuhonnut kaiken, Anubis pakotti Skorpionikuninkaan palvelemaan häntä ikuisesti. Hänen armeijansa muuttui hiekaksi ja siellä he odottavat hiljaa herättämistään.


title: Muumion paluu

text: Siirrytään Lontooseen vuoteen 1933. Evelyn ja Rick ovat saaneet lapsen nimeltä Alex. Evelyn on nähnyt unen, jossa hän on temppelissä missä kukaan ei ole ollut pitkään aikaan. He menevät tutkimaan tätä temppeliä ja sinne tulevat rosvot, jotka etsivät Skorpionikuninkaan rannekorua. Evelyn ja Rick löytävät arkun, avaavat sen ja löytävät tuon rannekorun. Avaamisen jälkeen temppeli alkaa täyttyä Niilin vedellä.


title: Muumion paluu

text: Hamunaptrassa, kuolleiden kaupungissa, löydetään elämän- ja kuolemankirjat. Kirjojen löytäjät etsivät Imhotepin arkkua ja lopulta löytävätkin sen. Imhotep aiotaan taas herättää henkiin. Jotta Imhotep saisi maailmanvalloitussuunnitelmansa täytäntöön, hän tarvitsee Skorpionikuninkaan rannekorun, joka taas on O'Connelleilla Lontoossa.


title: Muumion paluu

text: Lontoossa Evelyn päättelee, että rannekoru näyttää tien Ahm Sheren kadonneeseen kaupunkiin, joka on samalla Anubiksen kadonneen armeijan hautapaikka. Imhotepin löytäjät tunkeutuvat O'Connelleiden taloon. He eivät löydä rannekorua, koska Alex laittoi sen käteensä. He sieppaavat Evelynin ja aikovat uhrata hänet Imhotepille. Hänen miehensä Richard O'Connell kuitenkin onnistuu pelastamaan hänet ja he päättävät lähteä kohtia Ahm Sheren aavikkoa.


title: Muumion paluu

text: Matkalla heille kuitenkin selviää, että Imhotep ja Anck-su-Namun ovat heidän perässään. He sieppaavat Alexin ja jos he onnistuvat herättämään Skorpionikuninkaan eloon, Imhotep tappaa hänet ja hän hallitsee maailmaa yhdessä Anck-su-Namun kanssa.


title: Muumion paluu

text: He löytävät Ahm Shereen, siellä retkikunnan kimppuun hyökkäävät muumio-apinat, jotka tappavat retkikunnasta suurimman osan. Hazef herättää hiukan myöhemmin Skorpionikuninkaan ja Anubiksen armeijan. Ardeth Bay johtaa medjait taisteluun, jossa he yrittävät pysäyttää Anubiksen armeijan, joka koostuu kahdella jalalla kävelevistä suurista sakaaleista. Rick, Evy, Alex ja Jonathan pääsevät kultaiseen pyramidiin, tappavat Skorpionikuninkaan ja lähtevät pois.


title: Burnout (täsmennyssivu)

text: Burnout voi tarkoittaa ainakin seuraavia:


title: Alan Smith (jalkapalloilija, 1980)

text: Alan Smith (s. 28. lokakuuta 1980 Leeds, Englanti) on englantilainen jalkapalloilija. 178 senttimetriä pitkän Smithin pelipaikka on hyökkääjä. Hän on tunnettu kovasta pelityylistään.


title: Alan Smith (jalkapalloilija, 1980)

text: Smith aloitti ammattilaisuransa vuonna 1998 Leeds Unitedissa, jota hän oli edustanut jo juniorina. Hän pelasi seurassa vuosikaudet, ja nousi hyvien Valioliiga ja Mestarien liiga -esitystensä ansiosta aina maajoukkueeseen asti. Vuonna 2004 Smith siirtyi Manchester Unitediin, mutta hänen roolinsa Manchesterissä jäi selvästi pienemmäksi kuin mitä se oli Leedsissä.


title: Alan Smith (jalkapalloilija, 1980)

text: 61:n ManU:ssa pelatun liigaottelun jälkeen Smith siirtyi Newcastle Unitediin kesällä 2007 kuuden miljoonan punnan siirtosummalla.


title: Alan Smith (jalkapalloilija, 1980)

text: Englannin maajoukkueessa Smith on pelannut 16 ottelua ja tehnyt niissä yhden maalin. Maajoukkuedebyyttinsä hän teki vuonna 2001.